qundao/data-zh-poetry huggingface dataset:
曲肱室
作者：釋居簡
朝代：宋

妄覬或逢周，華胥掉鞅游。
戰蝸甘死敵，蝑蟻竟生侯。
白晝嘲便腹，清談到枕流。
無人在陋巷，誰識黑甜羞。
書三生石畫圖
作者：釋居簡
朝代：宋

不覺擔泉带月歸，三生舊話水濱知。
更酬十二年前約，何似晴簷一笑時。
書先天秀鴈圖
作者：釋居簡
朝代：宋

舊隨燕燕擅周詩，海北天南却背馳。
惆悵同經弗同里，好懷長似燕差池。
書六一居士歸田圖
作者：釋居簡
朝代：宋

賦田中樂駕言歸，勇决如何得似詩。
詩後退之盤谷序，畫成猶是未歸時。
書嚮禪師開山石壁
作者：釋居簡
朝代：宋

虎馴石上倚藤枝，細把興亡問嚮師。
千柱已隨煙焰{火烕}，何如表剎未開時。
書圓正法語後
作者：釋居簡
朝代：宋

三禪天上火星飛，大地山河靡孑遺。
壞底話頭誰領解，小留鐵脊鎮坤維。
書壁圖
作者：釋居簡
朝代：宋

雨澀蒼崖墨色鮮，長安猶自犬羊羶。
試臨舊刻思天寶，末上先題十四年。
書平田田家壁
作者：釋居簡
朝代：宋

笭箵埏埴自陶漁，上大人題小教書。
不過亂山深處路，人間無處問唐虞。
書建寧化主簿
作者：釋居簡
朝代：宋

高人金錫已凌雲，零落餘香片片新。
信手拈來還颺却，和風散作萬家春。
書智遷抵觸圖
作者：釋居簡
朝代：宋

力敵難教死鬭心，墨輕毫淡柳陰陰。
莫將抵觸迂奇思，只冩洪川扣角吟。
書米元暉寫蘇黄秦贈元章詩卷後
作者：釋居簡
朝代：宋

南宮逸蹟直欲飛，元祐諸老嘗品題。
新生之犢未易控，仲由未見孔子時。
紹興天子紆宸思，詔寫前朝斷碑字。
縝密中藏軒豁意，鄉黨篇中見孔子。
坡仙滑稽肆吟謔，獨與黄秦細商畧。
平原太守錐畫沙，柳家新樣元和脚。
顔筋柳骨人不知，有子夜半親傳衣。
換鵝風味超凡調，換羊更索坡仙笑。
書經求度
作者：釋居簡
朝代：宋

舍父區區向外馳，那堪求度運毛錐。
轉身成佛仍多事，大丈夫兒莫學伊。
書荆公訪僧圖
作者：釋居簡
朝代：宋

長鬚瘦蹇策深雲，來就蒲團到夕曛。
疇曩山中無此畫，至今猿鶴怨移文。
書菊磵屏蘭
作者：釋居簡
朝代：宋

欲酬天問些靈均，九畹歸來活寫真。
采筆不知春去後，自芳元不爲無人。
書薛符谿詩卷
作者：釋居簡
朝代：宋

三峩孕元氣，直與喬嶽侔。
因依幾何年，藴藉六十州。
芃芃擢楩楠，碌碌生琳璆。
潢污化清泠，仄陋發炳彪。
岩岩鍾人才，出輒第一流。
或爲德淵藪，或擅文雄酋。
或赴功名期，或於名節收。
嶄然薛符溪，餘地出一頭。
高寒蓬婆雪，翠掃山月秋。
黑頭當策勳，青綬曷足酬。
得年雖不多，得名端不浮。
遺墨見絕少，六丁方隠搜。
曩聞桃花爲，强悍繄公柔。
篇什富襲藏，零殘皆萃裒。
牛腰幾卷軸，棘心懷松楸。
心聲出誠素，瑶肪謝雕鎪。
往年詩寄爲，趣爲買歸舟。
爲無一簪直，自衒富寡儔。
倒橐僅如此，貧祟何時瘳。
昨從西子湖，來訪蘋花洲。
請續梁甫聲，使貽齊大羞。
惆悵貂不足，非類何足求。
書行在化主圓上人簿面
作者：釋居簡
朝代：宋

象骨峰頭蟾皎皎，鳳凰池上影團團。
欲明千里同風底，未出門時話已圓。
書誠齋答晦菴帖傷劉子澄死於貶所
作者：釋居簡
朝代：宋

宋司馬後魯臧倉，賢聖雖窮道不傷。
老子看棋高一著，噬臍空自憶劉郎。
書陳平佐刺圖
作者：釋居簡
朝代：宋

千慮難窮智士心，周防密計保千金。
寧能有備爲無用，一寸淵淵幾許深。
書雪巢林景思詩卷
作者：釋居簡
朝代：宋

詩人巢雪如住山，巢中所得强得官。
官微不足了饘粥，盡日幽尋遣兒讀。
舂容大篇輒千字，鍊字貴活不貴死。
鄉來杜陵有布衣，晚到夔州也如此。
乃今遺藁安在哉，古花囊錦宗文開。
開緘宛見諫議面，隻字重哦復三嚥。
三嚥然後耳有聞目有見，見人捧心顰兩眉。
不學施家女，只學唐人詩。
爲言諸子將安之，巢空雪明康鼎來。
書雪湖寄張高沙詩卷後
作者：釋居簡
朝代：宋

大篇如建瓴，小篇如扞城。
執此能事柄，凌奪造物真。
雪湖坐此徹骨貧，致貧之具猶示人。
鏗鏘應是我輩語，饑鳶悲苦哦清新。
高沙舊日春風手，也是乘槎丈人後。
紅蓮開幕著詩人，此段風流少人有。
飛聲郎署知聞舊，掃門謾惜千金箒。
不圖願與丈人厚，要看雲錦三千首。
書雲後三日遊致道觀
作者：釋居簡
朝代：宋

九日同遊柱史家，野英羞澀未成花。
重來又是書雲後，剛德纔抽四日芽。
曹侯舊作題紅扇子永嘉陳原父得之
作者：釋居簡
朝代：宋

未將心事付題紅，已有靈犀一點通。
采筆春歸橫槊後，高情都屬小元龍。
曹提舉榮上
作者：釋居簡
朝代：宋

鄉也纔聆謦咳聲，暗中摸索認輪囷。
故家大雅元戎老，詞學清流使節新。
直指大門標俗子，莫嫌高賈著山人。
紫荷琳舘君諸父，說項斯賢不厭頻。
曹瀘南得思陵舊賜張魏公琴曰播雲
作者：釋居簡
朝代：宋

岷峩豁塵昏，舊賜出播雲。
不知落人間，蝦蟆幾虧盈。
晦顯固靡常，數豈逃冥冥。
想當風雨時，破壁應有聲。
懷璧戒匹夫，呵護煩百神。
一朝得所託，倏若屈蠖伸。
人以器圖舊，器以人懷新。
玉軫黄金徽，爛爛奎畫明。
魏公藹名氏，千載如丹青。
歌風調舜弦，感物懷堯仁。
扶日昌中興，四海同一雲。
載維艱難初，事與得失并。
萬竈嘉陵江，飲此一掬清。
悠然一再彈，萬里懷長城。
雲絮初無根，勇變嘲哳鳴。
捕蟬冩真意，弦外無人聽。
空嗟易水寒，遺恨崆峒平。
會稽胡丞相過
作者：釋居簡
朝代：宋

眚目醌銜冰，逃空喜弗勝。
別懷雖易久，雅况獨難承。
官業清於水，家生少似僧。
不知廳壁記，幾箇似君能。
月丹
作者：釋居簡
朝代：宋

展樣山茶染不如，宮黄齊撚牡丹鬚。
不忺宿雨曦晴露，玉袖垂紅護絳襦。
月巢
作者：釋居簡
朝代：宋

小小一枝足，寥寥萬象空。
踢翻舊窠窟，誰在月明中。
月樓陳寺簿惠李陽冰千文新刻
作者：釋居簡
朝代：宋

厥初至文無一字，誰將鳥蹟分形似。
天淳屢警不知防，七鑿纔終混沌死。
遂令天下後世空紛綸，蟲魚鍾鼎駢相新。
茫然不理字外意，但見九州四海同軌仍同文。
王郎羽化不可馽，小篆千人萬人習。
祖龍無恙事如麻，稍緩簿書期會急。
西京杜門草太玄，諸儒載酒尊所聞。
莫言字是紙上語，尋古康逵須得門。
朅來小楷無餘韻，更復顛狂闚草聖。
不見當時石鼓歌，哂乃數紙博白鵝。
悠悠古恨憑誰雪，想見月樓時對月。
質衣訪古錦作囊，李侯屈鐵千琳琅。
百金購工鑱翠琰，數間僦舍生寒光。
欲壽此書休待賈，待向君家提此話。
不圖復見古人心，要與月樓同博雅。
月渚
作者：釋居簡
朝代：宋

秀色老千岩，窗虛小鬰藍。
水明收晚照，沙暝展晴嵐。
野餉隠淪共，清游名勝談。
中秋無好友，舉酒便成三。
月窗
作者：釋居簡
朝代：宋

一轉月窗語，全超言象前。
無人知此意，令我憶南泉。
月谿
作者：釋居簡
朝代：宋

光動群陰歛，朣朣古岸斜。
緣空冰碾霧，分影璧沉沙。
圓轉剛非缺，虛靈浄弗瑕。
修輪紛血指，玉斧在山家。
有客
作者：釋居簡
朝代：宋

雨止雲猶黑，春寒草未青。
打門無俗客，勒駕有山靈。
彷彿斜川路，裴回曲水亭。
落梅都著子，點點六花零。
有虎
作者：釋居簡
朝代：宋

悠悠天壤間，務各得其所。
獸蹄交鳥蹟，堯憂填肺腑。
偉哉神禹功，明德邁前古。
九疇既定位，萬生斯按堵。
奔馳服牛馬，飛潜適鱗羽。
虎豹嗜殘暴，山林託深阻。
云胡不奠居，出輒嘯當路。
昨來東家嫗，云汝三瞰戶。
西隣競相告，豐豕婁攘取。
行葦既踐履，生理靡繁橆。
田野日搔動，老羸困病窶。
遂使扊扅歌，不待黄昏𢾅。
唐虞全盛時，四凶怒如汝。
赫然雷霆奮，四罪同一舉。
彼無罪汝意，汝特犯其怒。
商監猶未遠，與汝凶孰愈。
蝮遭愚溪宥，鰐避昌黎去。
大信及豚魚，二子吾所與。
彼暴化爲仁，汝仁亦其伍。
猶來仁暴心，不隔毫髮許。
度河速遷徙，負嵎毋跋扈。
况今屬多事，誅求猛於汝。
兩雄不俱立，孤蹤曷足怙。
勿謂三家市，智勇未易數。
智者有餘怒，勇者有餘賈。
排雲呌閶闔，長歌捎林莽。
四聰若旁達，百揆必鼓舞。
毒機發必中，萬悔竟何補。
丁寧不汝欺，盍亦聽吾語。
苟如不我聽，是不聽堯禹。
木犀得晴
作者：釋居簡
朝代：宋

宿翳開新霽，繁枝耀淺黄。
還如醒滯思，又似整殘粧。
碎影仍多態，晴天別是香。
坐分花下石，勺月薦深凉。
木犀著雨
作者：釋居簡
朝代：宋

擬續小山吟，庭犀漬弗禁。
再花仍剪剪，十日苦涔涔。
墮砌金難燥，隨溝玉不沈。
安知廣寒殿，幾日掃重陰。
木犀著雨
作者：釋居簡
朝代：宋

空山雨淫秋，妬我庭中犀。
犀敷粟玉英，浸漬仍葳蕤。
有如春方中，名品嗟淋漓。
因依海棠泪，著此霜蟾枝。
聞此輒掩耳，代犀前致辭。
燕脂怨無香，姿色獨媚時。
烘晴睡未足，已驚胡馬嘶。
彫零怕隨雨，嫣然成愴悽。
鮮明擅韶華，不足較等夷。
自憐宮樣黄，不結春風知。
木蘭固可友，宿莽亦可師。
正色俗子憎，濃馥天風吹。
苔痕浄如染，綠展承霏霏。
故家換骨法，降真合傳衣。
大山與小山，騷雅同衿期。
至今百世下，猶有薌林詩。
何心與物競，有泪無從揮。
朱菴睡起
作者：釋居簡
朝代：宋

簷外飛花不翳天，階前淺水恰通船。
借床睡起自作供，餐盡楚英霜後妍。
朴翁加冠巾蘇召叟訝予不嘲之
作者：釋居簡
朝代：宋

見與聞同駭且猜，多應自斷不佗裁。
聰明斷種豈僧事，矍鑠據鞍須將才。
好在夕陽愁夜近，懷哉鯢齒尚心孩。
自非獨善林泉嬾，應是林泉少禍媒。
朴翁約效誠齋分題得月色
作者：釋居簡
朝代：宋

霜晴如此月明何，獨恨空庭著不多。
窗外樓頭都有了，其餘四散盡從它。
李夔州挽章·其一
作者：釋居簡
朝代：宋

防拓西南重，皇華賦詠優。
忍將憂國泪，來作聽猿愁。
瘴掃烏蠻俗，吟殘白帝秋。
脩名磨不得，三峽自東流。
李夔州挽章·其二
作者：釋居簡
朝代：宋

儉素律豪奢，攻浮復填華。
竹枝謠五袴，棠影懋三巴。
硤雨催吟翰，江春釀醉霞。
不知舒嘯地，誰此岸烏紗。
李帥新創溪山真趣
作者：釋居簡
朝代：宋

動者智之機，惟仁與靜宜。
天開真箇畫，誰識自然詩。
水與雲相友，鷗馴鷺不疑。
終南譏捷徑，有耳怕聞知。
李燕公生華亭尉廳舊有相公閣可齋洪少府於廢址更爲夢燕堂用玉燕入懷事永嘉趙清曠索同賦
作者：釋居簡
朝代：宋

適華胥氏問津來，祥兆其先必有開。
偶爾入懷真是玉，及乎同夢却非梅。
曰蘭倘可名千古，指李何妨又一回。
未問讀書堂上客，斲輪堂下亦英才。
杜侍郎之遂寧
作者：釋居簡
朝代：宋

寧爲輕以清，抑爲重而填。
重輕惟時中，舉輒麗吾正。
誠齋振家學，本末盡誠敬。
所施見倫次，所矚洞遐隠。
喧啾雄地籟，靜勝了天定。
一經早授受，吳霜未侵鬢。
精明紫荷橐，所藴固未盡。
玉堂與天遠，仙槎向人近。
旌旄屋頭州，維翰倚東屏。
歛此一道惠，徒引兆庶領。
泉山跨鰲碧，橫江秀而整。
吾親在其下，枌榆接封畛。
家有老吟僧，河海借餘潤。
杜侍郎坐上得彝字
作者：釋居簡
朝代：宋

春事三分二分了，策勳淑景還宜早。
野桃官柳嫌春少，却笑上林鶑易老。
豈知老榦空斗南，七八千歲春酣酣。
無人聞此不大笑，有口只與莊生談。
金鐘大鏞在東序，瑚璉陸離雜雕俎。
歌工在列樂在懸，更復明堂須柱礎。
一枝老我苕水湄，煮字不充亭午饑。
丹崖蒼壁信手題，詠歌事業銘鼎彝。
杜防御爲鐵牛幹塔亭
作者：釋居簡
朝代：宋

一生舍利萬家收，烈火何曾化鐵牛。
一口氣教渠自吐，數椽屋要別人修。
杜鵑
作者：釋居簡
朝代：宋

舊草堂東水竹西，年年只與落花期。
長亭今夜聲連曉，愁似經年病拾遺。
杜鵑花
作者：釋居簡
朝代：宋

染得深紅剪萬葩，春歸獨自絢韶華。
丁寧莫受西風誤，誤使人看頃刻花。
杯中魚子
作者：釋居簡
朝代：宋

眇如絲粟便悠然，漥玉深中淺注泉。
再暈不知前夜月，纔生便樂此中天。
群分自笑如兒戲，聚育誰偏得母憐。
罔罟不來斯可樂，洋洋何必泳長川。
東坡畫像贊
作者：釋居簡
朝代：宋

帝哀先生，爲天下忌。
速反其轅，卒不憖遺。
遂騎箕尾，而分天章。
雲漢昭回，衣被八荒。
載驅六丁，收拾文字。
神京遐陬，旁羅曲致。
落人間者，太山毫芒。
寒者綺紈，餒者稻粱。
取彼譖人，投畀豺虎。
既粱其餼，而紈其袴。
豢以人爵，俾敏厥修。
息公之譖，承天之休。
杲無外枝巢
作者：釋居簡
朝代：宋

樹下無三宿，人間僦一單。
房新蜂最樂，巢舊燕知難。
雲幌涵秋冷，蟾枝踏月殘。
朱門空鎖宅，多是別人看。
松圖·其一
作者：釋居簡
朝代：宋

李懷仁畫雙龍後，活在蘭陵道士家。
水墨工夫能幻巧，變成霜幹老槎牙。
松圖·其二
作者：釋居簡
朝代：宋

斷橋之西石橋北，忘世忘年寄幽獨。
千仞干雲險絕攀，瘦影何時落橫幅。
松御座
作者：釋居簡
朝代：宋

偃蓋交柯坐亦宜，春風翠輦憇逶迤。
大夫寂寞山陰道，不見西湖鼎盛時。
松花
作者：釋居簡
朝代：宋

都將墜粉掃殘枝，聊伴伊蒲簪蕨薇。
合賦老饕矜厚享，秋池更有芰荷衣。
松谿
作者：釋居簡
朝代：宋

翠蓋童童勝碧油，老根絡石漱谿流。
秋池兩部吾無取，留得江聲在屋頭。
松風閣
作者：釋居簡
朝代：宋

繞簷惡木方童童，蒼官著脚將焉從。
海濤熨帖清涵空，不見蘋末來蓬蓬。
是時散衣闌獨倚，不曉此中題榜意。
但見茫茫漲軟紅，撲滿市人烏帽底。
蜀仙茶鼎扛無人，寥寥不復聞此聲。
玉川凉夜更渺邈，颼颼只今無地生。
尚憐芳草春池句，夢破客兒煩舉似。
奪胎換骨蛻氛埃，叢霄九萬泠然去。
林君筦榷上巴河蘄黄亂離僅以身免
作者：釋居簡
朝代：宋

話到蘄黄只永歎，不知心作食梅酸。
斷頭自是無降將，嚙指終能媿賀蘭。
變弗知權生亦媿，動纔適義死何難。
多君逆旅觀浮俗，尸素墦間一等看。
林國博自興化軍得饒州
作者：釋居簡
朝代：宋

盍綴蓬仙向上班，烹鮮不鄙作州難。
醉眸尚带壺雲碧，吟筆疑翻璧浪乾。
名著金閨方善下，春生玉樹不知寒。
明年全榜登科記，莫把尋常舉送看。
林酒仙祠
作者：釋居簡
朝代：宋

百丈古規繩，蹉訛尺到尋。
可曾知稼穡，多是少叢林。
有蹟從人議，無心與俗沉。
太湖吞弗盡，哆口到如今。
枝巢
作者：釋居簡
朝代：宋

欲掃囂塵跡，枚條自改門。
籟虛秋斷續，花冷月黄昏。
鳩拙休相笑，鴻冥倘可捫。
逍遥與齊物，一等不須論。
枯山
作者：釋居簡
朝代：宋

嵌巖礧砢無津潤，踞地盤空隠霧深。
萬竅怒號從定起，試聽枯木裏龍吟。
柏堂
作者：釋居簡
朝代：宋

千載霜苓孕屈盤，虐風饕雪不知難。
客來莫話西來意，添箇蒲團話歲寒。
柏香岩
作者：釋居簡
朝代：宋

卜築深雲榜柏香，小樓縹渺遠吞江。
路隨山轉巧當戶，潮與月來高挂窗。
得飽但慚秋稼足，愛眠嫌聽曉鐘撞。
明明鬭劣無求勝，一任諸方建勝幢。
柔桑
作者：釋居簡
朝代：宋

羽葆欹牆綠未摇，春風易放麯塵消。
天教葉葉關機軸，不與群芳一樣彫。
柳·其一
作者：釋居簡
朝代：宋

江春欲到最先知，次到南枝次北枝。
不信樓頭觀旖旎，嫰金勻徧去年絲。
柳·其二
作者：釋居簡
朝代：宋

奈爾縈晴殢雨何，靜時常少動時多。
初無惱亂春風意，却是春風惱亂它。
柳絮
作者：釋居簡
朝代：宋

滿城漠漠看飛揚，百鍊剛非賀老腸。
褪雨不忺知醖藉，倚風無力信行藏。
可曾著意隨流急，竟亦何心作許狂。
酒似海留春不住，爲春回雪薦離觴。
柳絮
作者：釋居簡
朝代：宋

麻姑米白玉床丹，老去慵將狡獪看。
却愛一川風絮好，就船做得雪團乾。
柳絮·其一
作者：釋居簡
朝代：宋

輕輕漠漠又斜斜，去作青萍漾水涯。
院落晚春閑意緒，合分一半與梨花。
柳絮·其二
作者：釋居簡
朝代：宋

勇作輕狂又懶飛，又如欲去却沉思。
霅雲不度清苕曲，獨受融風款曲吹。
桃源行
作者：釋居簡
朝代：宋

種桃種得春一原，逃死逃得秦外天。
殺雞爲黍替草具，不識晉語猶秦言。
昨日相逢今日別，流水落花行路絕。
雞黍更從仙隠設，疑是齊東野人說。
典午亂多仍治少，此事明明不分曉。
一秦才滅一秦生，避世避人還避秦。
憶昔怒驅丞相去，猶思上蔡東門兔。
縱有封君祿萬鍾，爭如食邑桃千樹。
空山惜日見日長，秦民怨日偕日亡。
恨身不爲治時草，不恨祖龍長不老。
桃花犬行
作者：釋居簡
朝代：宋

非玄非黄花蒙茸，炫晝不減原上紅。
無功指蹤走原野，兔盡倘可逃災凶。
禁林都是秋聲樹，滿身何處沾紅雨。
苔痕玉砌卧斜陽，又誤零霞低薄暮。
楓宸紫闕芳霧濛，長門永巷泠泠風。
夜嚴不聲白晝永，羊車所至隨從容。
鬼瞰高明目不瞬，勾連狸怪狐妖逞。
百步雖無檻虎威，雙睛何用軒轅鏡。
熙陵以西一鉏地，寸金寸土君王賜。
平分只與碧銜霞，生死恩榮略相似。
相如飛轍自蜀都，初因狗監誦子虛。
四夷來王亦典麗，御考自稱前進士。
梁太子釣臺
作者：釋居簡
朝代：宋

晴拂雙鬟曉未開，先驅寸碧渡江來。
傷心舊日垂綸地，幾度江春去又回。
梁楷畫鍾馗并引鶴歸雲際携琴過澗西三題·其一
作者：釋居簡
朝代：宋

華清橫玉落梅愁，不寤人謀蔽鬼謀。
白面書生名字貴，還如版築夢中求。
梁楷畫鍾馗并引鶴歸雲際携琴過澗西三題·其三
作者：釋居簡
朝代：宋

不是忘彈閟古音，怕人誤賞玷琴心。
雲西六六峯前去，挂壁梧桐槁弗瘖。
梁楷畫鍾馗并引鶴歸雲際携琴過澗西三題·其二
作者：釋居簡
朝代：宋

喚起胎仙細問伊，幾時華表柱頭歸。
一編玄草都收拾，種玉田東伴采薇。
梯飈
作者：釋居簡
朝代：宋

凉腋拊岧嶤，可捫叢玉霄。
一層高步武，千仞拔塵囂。
明月秦簫斷，雕盤古篆消。
天漿幾時熟，款曲試芳瓢。
梵天僧舍金竹中有綠竹一莖
作者：釋居簡
朝代：宋

手栽碧玉間黄金，炎赫流金弗敢侵。
莫作兩般分實相，定知一等是虛心。
根分麗水難沉色，節老藍田待賞音。
終有九包來止息，萬竿何患不成林。
椀柏
作者：釋居簡
朝代：宋

土入花甆淺，林疏雪操鮮。
後凋非地力，獨秀是天年。
老我不諧俗，惜才如養賢。
明明千古意，渠自指庭前。
楂菴嚴教主塔
作者：釋居簡
朝代：宋

黄金扶膝起沉潜，一屈何須爲老嚴。
掃逕雪苔封古甃，舉頭花雨落疎簷。
楂酸如橘尤多澀，語苦如荼久自甜。
新霽林光浄如洗，僧窗處處有孤蟾。
楊園四題·其一
作者：釋居簡
朝代：宋

草薰薰，木欣欣，海棠昨日隨雨零。
牡丹欲放金紫新，餘芳各自爭鮮明。
小圃日涉不日成，品分目署月旦評。
是家當年駕盧駱，祖烈亭亭相博約。
振陋鉏荒十畝餘，坐看鳶飛與魚躍。
奇奇怪怪幻玲瓏，白白紅紅相雜錯。
小竚人間日月長，更拓胸中小丘壑。
楊園四題·其三
作者：釋居簡
朝代：宋

壍斷垣頹井不移，秀盤古色尚依稀。
興亡千載誰相委，華表柱頭丁令威。
楊園四題·其二
作者：釋居簡
朝代：宋

凉自紅酣起，香從靜勝聞。
虹梁雖可跨，龍液不須焚。
天作池中底，風成水上文。
倚楹閑意緒，只與月平分。
楊園四題·其四
作者：釋居簡
朝代：宋

直從平地矗崔嵬，南向群山斗次來。
盡此半春留客醉，莫愁一日不花開。
水從綠野前頭遶，竹向芳菲缺處栽。
目送斷鴻天外去，問它更是幾時回。
楊宗伯知舉出院
作者：釋居簡
朝代：宋

三級桃花把要津，懿文儲德在權衡。
鸞雛將授三傳託，虎榜先同一瓣盟。
榮以依光如晝錦，樂於兼善勝專城。
履聲早晚星辰上，弗與群仙地上行。
楊岐贊
作者：釋居簡
朝代：宋

請慈明晚參，對白雪大笑。
爲父不慈，爲子不孝。
箇般駔𩦱行藏，敢稱瞎馿種草。
爭怪人言不解禪，熨斗煎茶不同銚。
楊文昌得古方壺於巴子國
作者：釋居簡
朝代：宋

大巧出天姿，何年幻怪奇。
身輕成俗蛻，調古弗時宜。
方外雖圭角，宏中填側欹。
同盟今幾輩，郜鼎與宗彝。
楊梅
作者：釋居簡
朝代：宋

枝繁疑墜地，煙暝欲燉空。
止渴差相似，和羹却不同。
每嗟龍井白，易變鶴頭紅。
好在文園令，冰盤對晚風。
楓橋夜泊
作者：釋居簡
朝代：宋

誰遣蒲牢吼夜闌，玉蟲剪盡玉脂乾。
高山流水易爲賞，求賞此聲人獨難。
楓橋酬張季思
作者：釋居簡
朝代：宋

欲喚扁舟一訪尋，開窗同揖小猊岑。
風晴墮葉聲應燥，目遠孤鴻影易沉。
餐爲菊英聊緩带，醉因雪萼小低簪。
隔溪半夜疎鐘到，定有清新入短吟。
槃隠
作者：釋居簡
朝代：宋

考得幽棲地，怡然勝美除。
未歸已彭澤，不夢亦華胥。
綠繞清分遠，紅稀碧間疎。
漁樵莫爭席，不是野人居。
槎浦南翔寺
作者：釋居簡
朝代：宋

荒破齊梁地，宏開釋梵家。
令威新化鶴，博望舊停槎。
風嫋經幢石，芳騰品觀花。
同聲六萬字，羊鹿換牛車。
樓大參囑珣起宗索孤山舊藁·其一
作者：釋居簡
朝代：宋

舊賦梅花欲反騷，效顰徒自不償勞。
未尋處士孤山夢，誤得先生一字褒。
剪剪衰蘭甘草莽，朣朣華月在林皋。
從來平地神仙脚，咫尺鈞衡步武高。
樓大參囑珣起宗索孤山舊藁·其二
作者：釋居簡
朝代：宋

鄉來文字洶濤瀾，淼淼回淵攪不渾。
鼎鼐飽參梅子熟，雪霜不見竹枝蕃。
媿無攻處心尤小，力丐歸時德更尊。
雲靜八紘天在水，華風煖處見春痕。
樵谷
作者：釋居簡
朝代：宋

谷口雲橫草不生，弗容斤斧弗容耕。
呼童盡拾風前葉，自去提撕折脚鐺。
樹經火而殞今復榮茂
作者：釋居簡
朝代：宋

無藥醫雙樹，扳枝忽再春。
不隨人換世，曾見寺歸真。
雨露雖全節，風霜只半身。
榮枯相倚伏，東海復揚塵。
橫山王八伯丹井
作者：釋居簡
朝代：宋

殿陰瓴甃古，汲向瓦爐煎。
甘拊惠山背，冽差簾谷肩。
還丹非內外，餘瀝尚清漣。
莫問井中影，盍窺天地先。
橫翠閣
作者：釋居簡
朝代：宋

闌干曲曲西，待得夕陽遲。
展畫真成贅，無詩却不宜。
鴻雖供晚眺，月欠掃新眉。
安得泠然御，來觀烟雨時。
檄菖蒲
作者：釋居簡
朝代：宋

陶器承崑珉，獵獵散綠絲。
飲以一杯水，卒歲長如斯。
露葉矗鋒鍔，霜根蟠嶮巇。
昌陽欲論功，十駕不得追。
松柏脚踏土，並驅仍背馳。
寒苦我所安，泉石皆聞知。
豈意泉石間，得此償心期。
澡濯冀懷新，疏剪貴適宜。
芳潔日以薄，潜逐炎涼移。
謂我水太清，汝便清漣漪。
抑我水太渾，古井非污池。
孤根要特立，晚節須堅持。
貞姿或不返，終當怨尤誰。
春葩與秋薌，擅美固有時。
西風一摇落，不死將安之。
亦足觀物化，亦足爲箴規。
檥舟黄叔向部綱南徐
作者：釋居簡
朝代：宋

三顧凄凉後，今誰抱膝吟。
有人皆肉食，無舌變梟音。
穎脫三千客，囊空四萬金。
孤舟猶繫岸，江碧柳陰陰。
櫂歌
作者：釋居簡
朝代：宋

後夜朣朧魄載生，官塘猶自有人行。
十年滴盡征人泪，不盡彎彎月子聲。
次丘監丞破山夜集并纖字韻·其一
作者：釋居簡
朝代：宋

領客能官樣，鴛鴻戢翼隨。
題無流處葉，續有醉時詩。
聽雨思歸者，尋梅且已之。
小池疏積淤，何必賦盆池。
次丘監丞破山夜集并纖字韻·其二
作者：釋居簡
朝代：宋

擬把南枝雪，簪坡醉帽簷。
袖春如有脚，鑑冰影無蟾。
采筆吟方勇，長城令更嚴。
僧房雖冷落，簡古發穠纖。
次周和州韻·其一
作者：釋居簡
朝代：宋

綠水繞園廬，花無一日虛。
柳橋閑研席，竹嶼小籃輿。
惡草防滋蔓，新篁戒剪梳。
不堪奇字累，酬接費分疎。
次周和州韻·其二
作者：釋居簡
朝代：宋

抔土銘騏駿，詼如柳子騷。
滌新藏缺研，愍舊惜殘毫。
射石懲年少，聞雞仄枕高。
雲低鴻翼遠，弋者不償勞。
次宜興謝長官借榻韻
作者：釋居簡
朝代：宋

挂帆來迓新邦伯，不與郵亭計短長。
舊習澹如黄閣老，騷情閑寄碧雲房。
空濛得處花生筆，灧瀲斟時月滿觴。
想見客氊寒不寐，自將宿火撥殘香。
次宮講于素齋韻爲別·其一
作者：釋居簡
朝代：宋

鳬短何曾計鶴長，從他踽踽復凉凉。
馬歸塞上元非失，弓在人間豈是亡。
旋別薰蕕充子佩，賸栽紅白課蜂房。
到家趁得梅花在，分遣飛來數點香。
次宮講于素齋韻爲別·其二
作者：釋居簡
朝代：宋

無言桃李各成春，造化番騰巧入神。
佳境駸駸逢蔗尾，苦心隠隠飫猩唇。
蠖雖善屈難忘直，虹豈長蟠不得伸。
一日百畦機事了，區區亦有漢陰人。
次張文昌送川張道人韻
作者：釋居簡
朝代：宋

萬水遶千山，翩然去不難。
雙明元自碧，方寸爲誰丹。
鶴化曾留句，鳬輕欲振翰。
不知藏世界，一粟幾何寬。
次復齋奚左藏補陁岩寺韻寺有象鼻岩渴霓皆佳致
作者：釋居簡
朝代：宋

當年聚石賦全提，斷處飛梁險處梯。
鐵展霓腰疑水竭，玉伸象準卷雲低。
危於漢使回車坂，深似秦人避亂溪。
鐘梵殷床連夜旦，相忘猿鳥各安棲。
次曹少蓬梅花韵
作者：釋居簡
朝代：宋

澗邊尋得壓殘枝，遠寄蓬仙換得詩。
闖水花多凝雪重，漱冰香透出山遲。
笑從秘府朱顔索，潔與緇雲素幌宜。
簷隙一痕華月墮，伴蟾蜍玉惜貞姿。
次李東遷寄婁雲西兩詩韻·其一
作者：釋居簡
朝代：宋

遠明雙白倦揩摩，鏡裏星星綠變皤。
凝不飛雲疑有蔕，潤潛分井信無波。
鶴安屢空都忘去，鼠笑長貧絕見過。
宛轉門前聽歌鳥，倚風疎柳正婆娑。
次李東遷寄婁雲西兩詩韻·其二
作者：釋居簡
朝代：宋

綠漲菱荷一半空，殘零小隊試吳宮。
斷虹暝卷千峯雨，方塔凉吹四面風。
遥夜河源和月曉，近秋溪影與天同。
山林橫槊非長算，猶欲前驅挑兩翁。
次薛叔載石泉韻
作者：釋居簡
朝代：宋

石泉曾未面，泉石舊忘情。
不與滔滔競，常懷止止清。
渭非涇醖藉，貪是惡聲名。
自潔憐他濁，憑誰吊屈平。
次超果寺見遠亭韻
作者：釋居簡
朝代：宋

寺古巧經營，橫飛水上亭。
港分秋練練，雲合暮青青。
暝樹雨收畫，殘沙晴射星。
苹蕪舒晚眺，障日恨山屏。
次陳中書惠生綃韵
作者：釋居簡
朝代：宋

曾評五字玉堂詩，豪壓城南示阿宜。
池上鳳毛今幾箇，阿宜何似阿戎奇。
次陳中書木犀韻
作者：釋居簡
朝代：宋

一枝開月蘂，萬粟蛻風埃。
我欲乘風去，君須采月來。
降真當換骨，甲第合班梅。
蔌蔌都吹了，分香到綠苔。
次韻吳主簿初度供佛
作者：釋居簡
朝代：宋

未愜響朝陽，卑棲枳棘傍。
剛柔非吐茹，衰弱倚清强。
避酒來蕭寺，思親拜渭陽。
平生番襪法，背俗細平章。
次韻宣州使君陳中書見寄
作者：釋居簡
朝代：宋

聽紫芝歌問綺園，橘中果有幾何天。
試原雪夜玉堂夢，更了江春符竹緣。
新漲溢池荷葉小，煖風掠面柳花鮮。
大邦屏翰風騷地，應有詩人受一廛。
次韻惠寺丞見寄
作者：釋居簡
朝代：宋

雁塔名題久不知，新吟忽遣好風吹。
易推未畫本無畫，計已出奇何有奇。
孔雀屏開金錯落，蟾蜍玉冷墨淋漓。
故家舊有傳衣句，跨竈衝樓足尉思。
次韻林別駕·其一
作者：釋居簡
朝代：宋

官分長貳榮，樂事勝專城。
避俗如僧定，尋仙結伴行。
吟疆寬處拓，醉玉醒時傾。
擬叶塤箎響，邯鄲步不成。
次韻林別駕·其二
作者：釋居簡
朝代：宋

往住溪頭寺，曾陪太一舟。
港收天影縮，橋礙浦雲流。
練石聲聲月，丹楓片片秋。
砌蛩添苦思，吟動瀼西愁。
次韻玉堂盧蒲江省中木犀
作者：釋居簡
朝代：宋

一種分蟾各自知，人間不似省中枝。
繁英盡委開仍好，幽馥先來去又遲。
雨後莫忘秋曉步，風鮮曾約夜凉吹。
小山縱有淮南賦，可是蓬山欠景差。
次韻盤隠別駕偕抱獨作詩相勞苦·其一
作者：釋居簡
朝代：宋

小奚雲錦重來地，時與山人尉寂寥。
妃子墓前苔砌綠，風煙商略到前朝。
次韻盤隠別駕偕抱獨作詩相勞苦·其二
作者：釋居簡
朝代：宋

逕縈蛇腹不嫌紆，花蔓玲瓏畫不如。
太子布金祇樹老，一鉏無地可藏愚。
次韻盤隠新亭
作者：釋居簡
朝代：宋

管領風煙一半閑，池南池北畫闌間。
紅添蜀綺漸成韻，綠間湘瓊過得斑。
待燕欲歸簾盡卷，惜猨蜚去柵猶關。
種花先課園丁最，看到叢犀賦小山。
次韻盤隠陸別駕先賢堂下月夜見寄
作者：釋居簡
朝代：宋

自與先賢分不生，酒船隙地鶴隨行。
橋闌架碧疑虹跨，葑畛圍香擬岸橫。
凉度綠雲花不寐，盡餘紅淚燭須更。
明朝秋思誰先得，笑聽蘋花與蓼爭。
次韻謝學士
作者：釋居簡
朝代：宋

凜姿行復偉衣冠，螭亦何曾恥暫蟠。
入夢少曾忘博約，得書多是報平安。
雪零短髮新尤甚，盟近黄花舊不寒。
肯入亂山相勞苦，密雲香鬰破團團。
次韻謝盤隠府判
作者：釋居簡
朝代：宋

秋簷去年約，夜色正中旬。
月墮水中影，沙明鏡裏人。
杜鵑移樹怨，蝙蝠抵簾嗔。
誰報明朝喜，燈花剪剪春。
次韻郡博士賀龜山祠新成·其一
作者：釋居簡
朝代：宋

經術修明可保邦，凜然冠佩陳堂堂。
競傳溪上諸賢聚，漸得門前一水香。
疎剪新篁看抱節，誅鋤惡草戒侵牆。
美輪美奐從人頌，潜德雖幽愈耿光。
次韻郡博士賀龜山祠新成·其三
作者：釋居簡
朝代：宋

業從師授巧無師，孟子何曾負子思。
華月不從修處缺，景星還自望中垂。
僞從所惡生成黨，判自持方不中規。
欲扣兩端今已矣，忘言獨與故吾期。
次韻郡博士賀龜山祠新成·其二
作者：釋居簡
朝代：宋

肅瞻老屋話因依，再振工夫豈浪施。
學士賤秦麟妄出，老天祚宋鳳來儀。
崇儒允叶休明運，溢美宜刪賦詠詞。
弗待文興自今古，源源未必不由茲。
次韻鄭大參浄慈雙井
作者：釋居簡
朝代：宋

山展鳳膺仍歛翮，東井碧通西井白。
井花婁欲策茶勳，長恨眼中無此客。
夔州病渴夜迢迢，阿段透雲分湱湱。
胡爲金錫卓山泉，小倚銀床問庭柏。
一杯盍爲龍象供，數尋自是蜿蜒宅。
萬斛滔滔隨地出，九地茫茫不須擇。
淺清盈甃玉痕圓，深浄鏡空雲影拆。
江淮行地自南北，河漢如人同血脈。
舉瓢高謝滄浪濁，吹簫去覓浮丘伯。
遂令天水不違行，洞明爻象元同畫。
更將康谷細商評，一笑自知肩可拍。
次韻陳右史賞醉落托
作者：釋居簡
朝代：宋

羅幙低開護曲闌，嬌紅落托醉扶難。
朝來嫩日疎雲淡，縱有些風儘耐寒。
歌太湖迓常守王寺丞
作者：釋居簡
朝代：宋

伊誰量太湖，三萬六千頃。
天圍幾何寬，滿湖不畦畛。
或疑湖底天可田，箋天亟問縣官請。
况復周家有成法，盡底均作八家井。
鯨鵬蛟鰐俱幽屏，藻荇糵爲禾黍穎，公田利與私田準。
坐令虞芮俗，化作西伯境。
野田無哭聲，夜厖亦不驚。
晏眠早作日以寧，已輸再輸毋婁征。
循良在上如西京，媚長牙爪俱逡逡。
止止閣
作者：釋居簡
朝代：宋

回闌浄如拭，古竈寒不煙。
宿之用彌壯，渟則澄以鮮。
鄉來矜襄陵，今焉碧淵淵。
鄉來觀燎原，今也不復然。
激湍反其性，靜則知其天。
抑炎弗用智，智燭天地先。
悠然百不理，複簷飛畫船。
拍闌撫寥泬，倚楹鑑清漣。
山黛渺茫綠，水花先後妍。
原隰煙雨時，萬變了目前。
汎觀塵土中，搏攫如烏鳶。
婁藏滿籝金，更聚百屋錢。
亡弓苦妄冀，去劍疑將還。
擬分芭蕉鹿，去饁虞芮田。
營營復營營，萬緒膏火煎。
何如歌吉祥，亹亹樂者全。
正月初一酬盤隠陸別駕再雪得封字初三夜醮遇風得涇字·其一
作者：釋居簡
朝代：宋

前回滴未融，密洒又重重。
半刺慶三白，載歌賡四封。
獵圍尋跡去，吟思爲誰供。
沉想山陰夜，來如去興濃。
正月初一酬盤隠陸別駕再雪得封字初三夜醮遇風得涇字·其二
作者：釋居簡
朝代：宋

巽二胡爲爾，喧豗不可聽。
弗摧山墜地，必輥渭成涇。
窗俟東方白，燈留冷幌青。
想應遵帝命，弱水送飛軨。
正月初九日客舍
作者：釋居簡
朝代：宋

水凍冰連底，山疑雪滿顛。
恰纔如舊臘，全不似新年。
綿折何曾暖，柴生只擁煙。
較他山店雨，枉自怨秋天。
正月初六觀燈
作者：釋居簡
朝代：宋

山歛吳雲暝幾層，卷簾都上內前燈。
朔蓂六葉初弦月，猶作朝天淡掃痕。
武侯廟
作者：釋居簡
朝代：宋

黑柏森森舊息陰，錦官城北到如今。
雖生仲達猶難料，更十曹丕豈易禁。
曾過南陽尋故俗，偶思梁甫擬高吟。
外江三硤霜蟾老，蚤識先生遡硤心。
武進趙哦松吐茹異流俗雪中與邦人頌而餞之
作者：釋居簡
朝代：宋

自拔千尋俗，瀾從砥柱回。
炎驅旱魃死，凉似故人來。
梅待春開眼，歌催雪薦杯。
荆溪鏡纖悉，是豈負丞哉。
殘雪
作者：釋居簡
朝代：宋

前水花新霽，暾雲日未升。
簷聲都是雨，筧溜半成冰。
幌冷疑眠月，窗虛罷續燈。
獨餘林杪塔，猶自隠觚稜。
毒果
作者：釋居簡
朝代：宋

惡木枝頭起禍胎，叢林又見潑天災。
就窠打劫爲深孽，更把餘殃累後來。
毗陵三題·其一
作者：釋居簡
朝代：宋

闖簷起淵潛，濤怒欲翻壁。
兩雄競厥壯，跼領勇舒脊。
令人未見神先悸，如見當年李生醉。
醉鄉汗漫渺無津，墨蜚素壁風蜚腥。
驤雲掀霧妙入神，不特神妙尤奪真。
鄉來識真人已朽，所見不知如此否。
或謂此兒鱗介胄，幻作人間寫生手。
坐令五月六月間，商羊起舞旱魃走。
客窗夜老聞天籟，逸響琅然風雨晦。
曉入西游柱史家，因知壁有蜿蜒沕。
毗陵三題·其三
作者：釋居簡
朝代：宋

故國有喬木，獨孤去思處。
陳祠後庭曠，落落肆蟠踞。
輪囷平地起，婆娑半天去。
亭亭若爲高，滴翠重於霧。
冰雪不知凜，春秋不知數。
雲仍今幾何，梁棟亦云婁。
攀可梯天雲，涉可航海具。
玄鶴問耆壽，老鳳停孤翥。
前年雷破山，裂木如折筯。
俯觀數州地，屹立障瀾柱。
雖云不附麗，亦豈無佽助。
百圍振虛籟，言嗟漆園誤。
溜雨四十圍，詩史誕彌著。
鏘然古柏行，誰領末後句。
一畮蔽蒼苔，回顧空蕃庶。
毗陵三題·其二
作者：釋居簡
朝代：宋

太平寺壁滄煙浦，亭勻剪得尋丈許。
初驚洶洶欲掀天，熟視方方不踰矩。
潛珍毓怪疑無數，又疑勇鬭鯨鵬聚。
掩歛光芒不呈露，定在崩奔漩澓處。
三江既入九派分，南江北江相與隣。
中泠一滴渾不得，滔滔清徹岷山脈。
故家門掩岷山雲，送江入海闚蓬灜。
山遥海闊三萬里，一芥不浮長止止。
六鰲不動風不摇，爛銀城闕明霞起。
回頭觀此破屋壁，千濤萬浪尋無跡。
鄉來有術只觀瀾，只今觀畫寧無術。
毗陵三題·其四
作者：釋居簡
朝代：宋

獨孤手自種，操與獨孤雙。
風怒掀秋幹，濤翻響暮江。
卷它新步障，開此碧油幢。
千載東歸鶴，時來話舊邦。
水仙
作者：釋居簡
朝代：宋

矮叢傍砌小成陰，凍徹敷腴謝水沉。
細著鮮風扶弱幹，賸將零露酌芳心。
華裾冉冉低青綬，柔玉稜稜襯嫩金。
弱水繞山三萬里，斷魂長記碧蕭森。
水月菴
作者：釋居簡
朝代：宋

心蟾光朣朣，性靜湍不起。
悠哉小天地，萬化渺無蔕。
清苕半洚水月菴，碧蟾夜夜先清涵。
曩曾借榻坐凉樹，細數秋毫闚夜潭。
猶來清圓捉不得，何地容茲老豪逸。
脩名與月俱不死，衮衮東流幾時息。
鄉來萬州賦此詩，寥寥百歲無此奇。
詩在天西錦官寺，珠璧照人覺形穢。
永嘉壁書記携諸公詩卷索語
作者：釋居簡
朝代：宋

草思含芳夢亦疑，芬陁擢秀自枝枝。
人間萬事醉瞇眼，江上數峯青到眉。
多暇湖山分晝永，少晴風日共春遲。
一春幽事從頭了，先破蒼苔吊紫芝。
求僧
作者：釋居簡
朝代：宋

不去選官來選佛，有心作佛已非真。
丈夫別有翀天志，肯學佗家不正因。
求圖記古字於何老漁
作者：釋居簡
朝代：宋

古意蕩不反，古聲今亦亡。
一期甜畫貴，幾箇淡交長。
馬去有時反，豹饑無處藏。
劉郎鬢先老，猶得訪何郎。
江心寺步月諸公用甄監簿雲卿韻
作者：釋居簡
朝代：宋

愛此憑闌夜不眠，欲將風馭作泠然。
呼蟾駕起三更月，展鏡攤開萬頃天。
亦有山靈回俗駕，可無蕙帳著胎仙。
試看拍岸濤翻雪，幾許驪珠碎又圓。
江東李倉使節制移淛東倉使
作者：釋居簡
朝代：宋

千輻紋邊著意深，龍門檀越讖重臨。
旋螺數髮爲公壽，卍字捫胸印此心。
玉節生風淮岸曲，金輪碾霧越山陰。
誠明空覺曾無間，磁石巖巖一寸針。
江西定上人梅
作者：釋居簡
朝代：宋

眼明不識春風影，收拾風煙入夢思。
一笑自知天下白，墨名烏足累冰姿。
池上
作者：釋居簡
朝代：宋

冰澌潄齒夜生寒，白苧生裁踏月殘。
水面有風人不見，只教荷氣上闌干。
池雪
作者：釋居簡
朝代：宋

填得中心合，鋪成四面齊。
寶奩方剪玉，璧範直裁圭。
水鏡難呵霧，冰田不點泥。
霜蟾都隔斷，弗許透靈犀。
泉上苔梅方著一花·其一
作者：釋居簡
朝代：宋

華風先試老茶牙，煖破蒼苔著一花。
淺淺石泉都凍了，不容疎影浸橫斜。
泉上苔梅方著一花·其二
作者：釋居簡
朝代：宋

冰鎖寒泓湛不摇，瘦枝無力闖春饒。
風中鮮馥來無跡，一點乾酥凍不消。
泊万俟子紹書院
作者：釋居簡
朝代：宋

舍櫂吳松曲，來尋獨冷盟。
誤聽對床雨，喚作打篷聲。
漏緩更籌滴，春從水驛生。
曉雲驅宿翳，我欲趁新晴。
泊港口
作者：釋居簡
朝代：宋

港闊風初霽，潮平夜欲分。
半江都是月，一點不留雲。
東去舟無數，南飛鵲戀群。
疎鍾何處寺，隔浦最先聞。
泊然菴
作者：釋居簡
朝代：宋

白日靜中消，忘言賦解嘲。
葉疎猶可幄，雲淺亦堪巢。
清擬聖人酒，澹於君子交。
悠然無藉在，簷鐸聽風敲。
泣凝雲高士
作者：釋居簡
朝代：宋

晦朔憐朝菌，誰云羽化非。
鼎芽靈液煖，草露太陽晞。
莫上楊州去，須尋華表歸。
雲埋金粟路，盡日鏁春霏。
泣姜貧樂謝長興長趙可齋·其一
作者：釋居簡
朝代：宋

葬近陳朝檜，傷心絕筆吟。
家餘乞米帖，囊盡擲蛙金。
語戇貧難屈，名羶死弗沉。
王孫種花縣，何似古藤陰。
泣姜貧樂謝長興長趙可齋·其二
作者：釋居簡
朝代：宋

金盡驊騮死，交遊散似雲。
五窮逐不去，百拙巧難分。
竹唁梅疎友，鷗隨鷺吊群。
未銘先傳散，勒徧霅川濆。
泣楊承奉
作者：釋居簡
朝代：宋

車纔閉戶成，輪未碾青冥。
蘭夭騰餘馥，蕭榮獨欠馨。
方看過秦手，續草太玄經。
早惜黄陳死，無人哭小邢。
泣瓜圃翁應叟
作者：釋居簡
朝代：宋

不幸人誰免，如公孰不嗟。
母憐它姓子，金潤別人家。
行義窮尤著，持身死不差。
寸田猶可圃，圖蔓勿傷瓜。
泣瓜廬薛景石
作者：釋居簡
朝代：宋

夢與瓜廬別，平明見又玄。
偏傍蕃手校，奇正想心傳。
穀賤煩豐豕，風酸噎瘦蟬。
阿伶墳上土，滴不到重泉。
泣竹院南老·其一
作者：釋居簡
朝代：宋

破碎沙盆不足傳，等閑拈出又完全。
無人眨上眉毛看，誤作鸞膠續斷弦。
泣竹院南老·其二
作者：釋居簡
朝代：宋

坐斷家山得計深，秤鎚何必話浮沈。
豁開戶牖無回互，百鳥依前勿處尋。
泣胡晦叔·其一
作者：釋居簡
朝代：宋

一臂纔交小朵陰，傍池分石坐雲深。
先生自袖春風手，喬木吾非故國心。
操與蒼官同瘦立，思兼梁甫獨長吟。
錦囊羞澀慙多助，卷盡牛腰尚忍尋。
泣胡晦叔·其二
作者：釋居簡
朝代：宋

書恨來遲訃亦來，寸剛不覺爲君摧。
雙眸忍俗終難瞑，流水無情去不回。
定作雷霆輸宿憤，枉教風鑒在棼埃。
斷魂巫峽歸丹旐，深注山茶酹一杯。
泣錢長官竹岩·其一
作者：釋居簡
朝代：宋

十年同約故園歸，指點雲西鳳翥奇。
錦綉裹山懷舊俗，琅玕披腹吐新詩。
更無人悼淹翔屈，只有天爲慷慨知。
令尹子丈三已矣，悠然喜慍不曾移。
泣錢長官竹岩·其二
作者：釋居簡
朝代：宋

掉鞅英躔並雋游，大巫皇恤小巫羞。
未將所學酬知己，先與他人作忌囮。
譛舌不中投虎兕，絡頭長恨死驊騮。
山林獨有男兒泪，可是無情涕泗流。
洗苧歌
作者：釋居簡
朝代：宋

白水浣白苧，濯濯霜不如。
亭勻揀經緯，霜澌寒疎疎。
天質本無玷，况復隨時染。
秋陽曝皜皜，不受紅紫諂。
丹茸碧縷明相掩，玉手苧紗秋瀲瀲。
拜了穿針樓上月，細與天孫話新潔。
洪御史
作者：釋居簡
朝代：宋

山林色色昧講明，不識更化云胡更。
或云鄉來立仗馬，畫然勇作朝陽鳴。
邕邕逸響猶在耳，寵以官名只三字。
昔人謾煮水銀銀，妄冀錙銖相比類。
衮衮王言獨超絕，盤誥丁寧古無別。
眼兩腰重不自榮，回向高堂一簪雪。
只今又上四緊頭，準擬鈞天侍冕旒。
彈壓風煙看制勝，取之左右皆相應。
浄慈堂中覓紙糊窗
作者：釋居簡
朝代：宋

團團亮隔松蘿古，寂寂虛堂槁木春。
一段光明無處著，盡情分付楮先生。
浄照律師葬母塚上生芝十二莖關子長縯倚松饒德操賦詩後九十餘載余亦賦
作者：釋居簡
朝代：宋

尸羅爲源孝爲根，一根豈止十二莖。
沉香亭北爛繒綺，浪花浮蘂爭欣榮。
喑喑泪滴塚上土，只有天知此心苦。
地靈薦瑞天不靳，付與千人萬人覩。
詩人史法語不浮，旌孝筆端回萬牛。
紫芝不老亦不槁，兩公之詩更新好。
浄髮人求頌
作者：釋居簡
朝代：宋

一毛頭上寶王剎，百億毛頭三昧門。
抹過頂門猶欠在，要須剗草盡除根。
海莊觀稼
作者：釋居簡
朝代：宋

東輸三十六谿湍，海若谽谺不足吞。
我有黄雲連斷岸，夜深隨月看潮痕。
海門
作者：釋居簡
朝代：宋

目斷滄溟徒却步，此中豈是無門戶。
不犯波瀾過得來，海天風月無分付。
淀山三姑新錫廟額曰會靈仍爲作記
作者：釋居簡
朝代：宋

有德難藏用，惟功易及民。
封嘉從巨宋，寵賁逮先秦。
鼎足分靈躅，波心據要津。
水連天共遠，湖與泖爲隣。
盛事千年閟，幽光一日伸。
典刑開祀事，季孟舊彝倫。
天上絲綸美，山中雨露新。
嫩凉生暑晝，老火變陽春。
肸蠁先群望，豐凶在一身。
不知閑草木，何事亦精神。
淀山寺在湖中
作者：釋居簡
朝代：宋

千港亂流歸，天沈影弗畦。
遠疑浮玉小，高步落星低。
舊日觀潮雪，新來罷水犀。
闌干憑月午，一眼碧玻璃。
淡墨水仙梔子·其一
作者：釋居簡
朝代：宋

爍石流金記曝根，古壺疏插煮泉溫。
翠扶柔玉春無力，獨與華風伴月痕。
淡墨水仙梔子·其二
作者：釋居簡
朝代：宋

六萼敷腴透玉明，六柧垂實趁秋零。
衆香醖藉須彈壓，笑挽凌波賦鶺鴒。
淵明畫像
作者：釋居簡
朝代：宋

司馬家兒曆數窮，可能特地振孤蹤。
永懷東土清風遠，不把元嘉紀歲終。
清明善住蜂歸用前韻
作者：釋居簡
朝代：宋

霧擁雲屯畏失王，相攸來此各賫糧。
絮輕漠漠移家晚，花冷冥冥領衆忙。
卒歲緩營新旨蓄，掠叢怕有欲殘香。
凜然暗室明如晝，不待通天一點光。
清明日聞杜鵑
作者：釋居簡
朝代：宋

吳越清明四十年，可曾歸夢攪清眠。
樓頭欲與仲宣語，驀地一聲啼杜鵑。
清泉得名於真大參
作者：釋居簡
朝代：宋

清者畏人知，泉胡不病茲。
土疏分石脈，砂淺靜風漪。
薇腹應同潔，茶勳亦振奇。
出山嗟渾渾，三嚥起余思。
清隠寺乳泉
作者：釋居簡
朝代：宋

脈通九地各東西，洗缽曾分牧女糜。
萬斛從來不擇地，試看一滴汎華池。
湖上曉晴
作者：釋居簡
朝代：宋

彤霞煖照碧玻璃，一點蜚光欲墮遲。
恰似峨眉山半麓，紫兜羅霧布巖時。
湖上送客
作者：釋居簡
朝代：宋

恰則春歸後，分携又一年。
絮生萍點點，藕泛葉田田。
濃綠草如染，輕黄梅未傳。
出關錢有禁，貰得百金船。
溪行
作者：釋居簡
朝代：宋

夭夭拍拍漲桃花，葑未全青荻已芽。
兩行若無楊柳樹，看來無處著韶華。
漁父
作者：釋居簡
朝代：宋

謀生與俗違，一葉浪中蜚。
水易分團月，雲難隠少微。
雁沙眠晚照，鷗渚櫂晴霏。
見說蓬萊淺，尋津問釣磯。
漆匠求頌
作者：釋居簡
朝代：宋

漆桶天然別，休將好處修。
聽他百雜碎，特地一場愁。
漢州僧求頌
作者：釋居簡
朝代：宋

拋家失業馬駒兒，箕老無唇跳出粞。
未破殻時□𨁝跳，免教啣去讖金鷄。
漫塘名陳內機小齋曰能止
作者：釋居簡
朝代：宋

莫闚殽與函，峭絕青錯磨。
可無濟勝具，振衣披峩峩。
更復游呂梁，虎眼漩作渦。
堂堂濟深涉，如此忠信何。
游子聽我語，審聽毋媕婀。
通都橫九逵，平平非仄頗。
並駕方崢嶸，輻輳相駢羅。
嗜進弗知了，十步九跌蹉。
何如反吾轅，自少不自多。
怡然事天全，盎然毓天和。
倦翼安故林，歸雲仍中阿。
曉猿時自吟，好鳥時自歌。
凉樹坐茂密，醉石眠坡陁。
何須鶉奔奔，靜勝超凡科。
漲水嘆
作者：釋居簡
朝代：宋

去年水爲祟，數州害田稚。
今年逾去年，低陌吞高阡。
天時杳難度，耕者虞溝壑。
問天如何其，天空無磴梯。
蒼然不可詰，試詰天所司。
司方責公田，皇暇恤我私。
率先盈囷倉，又欲豐盛粢。
長呼天不聞，問司胡不思。
反裘惜奇毳，裏盡毳孰資。
司云心是豐凶本，帝哀爾氓亂方寸。
遂令腐爛不可支，甚若秦皇齊威尸。
佞壬矯誑至於此，天橫傷殘乃其自。
濤翻天上第一禪，所感召者誠宜然。
或譏浮圖事吟牋，法當勿用浮圖言。
少陵琳琅千萬篇，留人間者百不一。
亦師粲可縛禪寂，不知此話何從出。
潘子善范先之林自知賦木犀囑和
作者：釋居簡
朝代：宋

孤芳如阿平，晚乃出六奇。
傍睨肅聽瑩，請試從元推。
韻如聖之清，避世觀商衰。
翠幄方童童，露葉流蟾輝。
降真換骨法，譜牒當尋披。
悠悠千斛香，鮮風如馹馳。
霪秋百草死，不復干等威。
江蘺交晚生，楚英託深知。
羅柳追逸駕，峻坂方驅羸。
尤物能移人，心正物自移。
年年月中仙，一人簪一枝。
後先不須問，亦各安其時。
澤侍者參隨硤山琛老覓語
作者：釋居簡
朝代：宋

硤山一關無鎖鑰，從門入者踏不著。
若是行家上上流，肯向那邊輕著脚。
澤禪已是失照顧，不覺全身在裏許。
莫嫌裏許寂寥生，記取硤山最初句。
瀘南玉帳曹國博再知類省舉
作者：釋居簡
朝代：宋

除却倚門憔悴兄，關心國子老先生。
近看西蜀群仙籍，遠赴南豐一瓣盟。
久矣倚公如敵國，懷哉得士勝長城。
蜀江萬派朝宗水，峭絕瀘川砥柱橫。
灞橋風雪圖
作者：釋居簡
朝代：宋

橋滑馿僵噤不嘶，詩窮弗死反窮詩。
華山也是吟疆土，更欲煩君寫倒騎。
烏𣡶角行
作者：釋居簡
朝代：宋

村村花柳春菲菲，烏𣡶聲動清晝遲。
梅花噎噎不成弄，黄鍾大呂相因依。
川平野闊牛背穩，水坳山曲人煙稀。
一聲一聲斷復續，十十五五喧牧兒。
四郊喚得墮農起，不作陽關腸斷聲。
凄其道傍駐馬遠，游子往往不減陽關悲。
此聲豈解令人悲，朝燕暮越遠別離。
亦復豈能使人喜，蕢桴土鼓相酣嘻。
於戲此樂吾獨知，尚記天台委羽破雨開林扉。
自鞭觳觫耦沮溺，白水沒膝同扶犁。
是非利害不到耳，終日聽此嗚嗚吹。
風淳調古相浹洽，不與市道趨澆漓。
朅來脚踏軟紅陌，不聞此曲聞此詩。
借翁語險久不和，邇來作者如塤箎。
塤箎雖美與時背，豈若烏𣡶方適時。
煙竹
作者：釋居簡
朝代：宋

林疏略見兩三分，不是嵐光不是雲。
亟展生綃輕著墨，幻成初日度晴熏。
熱甚
作者：釋居簡
朝代：宋

四壁除遮障，炎風似熾爐。
汗隨停扇滴，氣逐漱冰蘇。
銷暑露寒殿，歸仁扇暍圖。
一盃槐葉冷，誰致錦屠蘇。
燕歸
作者：釋居簡
朝代：宋

舊巢新補畫梁西，趁得蘭塘雨後泥。
莫憶年年歸去路，蜃樓高處海雲低。
爲老僧化衣褐
作者：釋居簡
朝代：宋

淅瀝寒生菡萏池，雪殘老藕不成絲。
老僧歲晚無衣褐，却遣靈均去問誰。
牧童
作者：釋居簡
朝代：宋

蓬鬆袒跣倒騎牛，折得山花便滿頭。
强使倡歌渾不聽，聽它天籟自鳴休。
狀元袁府判作詩贈王司理其略云簡川號工詩只今在市鄽試呼一問之參寥師孰賢王索答酬以四十字
作者：釋居簡
朝代：宋

籍甚參寥子，臨平破夏歸。
弗經人道語，肯落箭鋒機。
盤走珠無定，泥沾絮不飛。
長公歸玉局，千載賞音稀。
獨庵
作者：釋居簡
朝代：宋

四顧寥寥不自欺，白雲流水自東西。
同途同轍人無數，盡逐銜花百鳥迷。
玉巖
作者：釋居簡
朝代：宋

頹然頑石，粹然妙藴。
全假全真，壁立萬仞。
玉樹曲
作者：釋居簡
朝代：宋

翠袖薄，霞裾飄，盈盈不動金步摇。
步摇金扶翠翹玉，只知今夕歡難足，不知明日歡難續。
瑶姬自是能吟女，璧合知還舊躔度。
古菱花試小龍文，雙鸞舞處亭亭分。
王侍守治生魂神徐提點
作者：釋居簡
朝代：宋

日月何私等照臨，坦然明白洞幽陰。
其餘不信信諸己，所以無求求放心。
妖可擊蛇惟笏在，河當娶婦遣巫沈。
不知今夕復何夕，起我懲姦誌怪吟。
王司理之官南徐
作者：釋居簡
朝代：宋

南徐非古徐，或云古徐州。
鄉來徐州牧，亦有大耳劉。
手携紫髯生，分踞很石籌。
不知何所籌，楚醪相獻酬。
石無一日轉，名有千年留。
石很不足道，人很寧弗瘳。
君掾南徐官，盍爲南徐謀。
誠開金石堅，德舉毫忽輶。
鄙薄久自化，强矯終當柔。
平反惟厥中，此外吾何求。
君家老卿月，威惠半九疇。
悠然豁斯道，付與諸郎由。
王守除本路倉使
作者：釋居簡
朝代：宋

把茅著在深雲裏，亦有殘畬近水邊。
不作山人沽善價，更饕司業養廉錢。
皇華未遠難爲別，倦翮嫌高弗足憐。
來歲小團新錫賚，從公酌第四橋泉。
王寺丞後圃
作者：釋居簡
朝代：宋

不獨甘棠茂午陰，浄如止水照人心。
樓通閶闔天垂斗，雲鎖蜿蜒鼎篆金。
袖裏有春還自樂，尊前無客不能吟。
古菱花裏青青鬢，半點吳霜不敢侵。
王梁山畫像贊
作者：釋居簡
朝代：宋

從事毛錐，壯夫不爲。
置書學劍，弓號馬嘶。
不斬樓蘭，夫何自欺。
堂堂梁山，襟利带夔。
帝軫遐方，詳延瑰琦。
良馬素絲，組以五之。
維賢作牧，任以撫綏。
撫綏伊何，恩斯勤斯。
豈惟懷恩，亦復畏威。
庶靖氛埃，以偃鼓鼙。
昔人可師，感夜半雞。
哂乃阿瞞，橫槊賦詩。
王神童
作者：釋居簡
朝代：宋

夙慧雖無蔕，抽萌便不凡。
蘭薰騰玉砌，侯國薦冰銜。
荷橐行須復，牙籤儘療饞。
一經千佛字，先把客兒攙。
王總卿季和歸自關西
作者：釋居簡
朝代：宋

關西長慮獨兢兢，萬竈分屯感慨深。
不易制如巫硤水，最難得是蜀人心。
撥灰忍見俱焚玉，銘鼎徐看小篆金。
欲倚籌邊開玉帳，共觀城外柏森森。
琉璃燈中魚子
作者：釋居簡
朝代：宋

玄珠透水明，玉鱲弄晶晶。
躍礙冰痕薄，潜疑月色新。
器宏斯可樂，水淺易持盈。
歸趁燒燈後，蘋洲拍拍春。
瑞巖煜長老求法衣
作者：釋居簡
朝代：宋

自呼自應自婆娑，試問如今喚得麽。
拂石坐來衫袖冷，不須平地起干戈。
瑞香
作者：釋居簡
朝代：宋

譜上先題五老名，宮袍雲錦舊爲隣。
華風似惜詩人老，一樣裁成紫綺新。
瑞香兩首·其一
作者：釋居簡
朝代：宋

舊從康俗老千峯，紫綺裁葩藐萬紅。
一與宮花分次敘，至今羞殺錦熏籠。
瑞香兩首·其二
作者：釋居簡
朝代：宋

低欠闌干護綠雲，紫苞寒褪暖敷英。
服膺不下南枝拜，應使餘香誤得名。
甘園尋梅·其一
作者：釋居簡
朝代：宋

疎枝重複裹莓苔，護得寒英煖未開。
料理不關元化事，翠華長是雪前來。
甘園尋梅·其二
作者：釋居簡
朝代：宋

楮幌春生斗底房，不知冰結夜來霜。
無因領略黄昏月，只遣疎鐘管暗香。
用前送行韻寄趙編修可齋
作者：釋居簡
朝代：宋

爍石與金流，懷人眺晚樓。
忽聞提健筆，喜似得神州。
稻粒不多日，窗疏相次秋。
只分千里月，木李不中投。
田舍即事·其一
作者：釋居簡
朝代：宋

刺水綠針抽，田低水退流。
未饑先作午，圖飽預占秋。
井遠缾罌重，陂荒繭栗浮。
靜思田舍樂，却爲素餐羞。
田舍即事·其二
作者：釋居簡
朝代：宋

斷壠收殘麥，晴風卷宿雲。
盪泥諳馬力，煮繭策蠶勳。
野色如秋霽，山謳送夕曛。
悠然觀歲事，不負一春勤。
畫虎行
作者：釋居簡
朝代：宋

是中毒厲無停輈，更復外爲物我謀。
汝寧殘暴我寧爾，爪距銛利何從投。
形與氣侔天所命，陽盪陰摩成厥性。
劃然殘暴反其初，一瞬回頭如失影。
影不隨形竟何有，直與太虛爲戶牖。
李生解衣盤礴時，筆端別有百步威。
病起
作者：釋居簡
朝代：宋

藥性從前已慣諳，折鐺彷彿舊同參。
無禪無道了生死，問疾問安徒再三。
人瘦可肥姑小待，憲貧非病固多慙。
起來細數簷前竹，新綠猗猗籜半含。
病起書蕉葉·其一
作者：釋居簡
朝代：宋

寂寞經春苦未榮，驀舒新綠上疎楹。
不追松柏凌霜操，漫學梧桐送雨聲。
抽半卷心忺趁曉，剪全開葉恨遮明。
炎炎三伏流金石，來相茶瓜枕簟清。
病起書蕉葉·其三
作者：釋居簡
朝代：宋

青鸞翠尾曳前榮，仄雨番風綠闖楹。
的自夢中包死鹿，悞從雪裏著嘉聲。
煙寒曲砌秋容澹，句滿旁行墨色明。
盡是吹來最奇警，與君分此一襟清。
病起書蕉葉·其二
作者：釋居簡
朝代：宋

摇青已見及時榮，獵獵翩翩襯短楹。
似我不才非世用，對伊側枕聽秋聲。
影鋪缺甃侵苔綠，叢倚疎櫺蔽月明。
脆弱不勝連夜雨，亟憑幽討餞餘清。
登齊雲樓
作者：釋居簡
朝代：宋

雲與簷楹面面齊，脚頭高處覺雲低。
水圍萬雉半煙雨，天徹四垂漫畛畦。
冉冉無心猶可拊，堂堂有路亦堪梯。
若非夢澤胸中小，空倚闌干到日西。
白苧歌
作者：釋居簡
朝代：宋

經紗纔上機，梭飛玉攕攕。
怕君尋春遲，落機寬裁衫。
春心亂如蓬，冉冉隨春霏。
芳逕曉沾露，軟塵紅上衣。
歸來恨塵污，湔衣浣紗處。
難湔芳露痕，易湔衣上塵。
白荷花
作者：釋居簡
朝代：宋

數畮澄漪不用耕，移根玉井不曾耘。
羽衣何處霓裳徧，翠蓋參差踏水雲。
白蓮雨後漸衰
作者：釋居簡
朝代：宋

曉池芳柄褭殘馨，褪雨欹風鷺委翎。
碧展一奩秋練練，似憐玉色鏡中零。
白藕花
作者：釋居簡
朝代：宋

一楮三年工，欲賦無三都。
剪作千葉芳，出水淵不枯。
照影秋湛染，摇柄春敷腴。
夜老勺華月，側此華玉壺。
白藕花寄袁狀元倉使
作者：釋居簡
朝代：宋

澄練徹山脈，玉透山池沙。
老火奮殘爍，凜姿燉不瑕。
方方秋一奩，彈壓紅萬葩。
安得濂溪叟，來賦東林花。
白蘋洲新樓曰溪山偉觀
作者：釋居簡
朝代：宋

溪頭烟煖蘋花春，豈獨滿渚亦滿汀。
春城綺綉艷溪曲，柔玉摻摻歌采蘋。
采采芳鮮日將暮，玉盌瓊盂旋分貯。
水晶闕冷禁城寬，蘭櫂夷猶緩歸去。
鄉來小亭橫水滸，雨震風凌日榛莽。
山鬼嘯梁猿嘯渚，寂寞風烟向誰訴。
仙槎忽從銀浦來，吟疆開拓搜吟才。
眼前有句未暇著，只著畫樓臨水開。
一雙浮圖筆插架，層級高低與樓亞。
從來天巧不曾藏，紛紛俗眼空茫羊。
賦此須還造樓手，大蘇小杜相先後。
柳惲才華更有餘，那堪一等愛樓居。
白衣文簡浄人呈度牒
作者：釋居簡
朝代：宋

袖出天書喜動容，從來汗馬不言功。
長鞭未舉追風去，回首相尋異類中。
白馬金砂洞
作者：釋居簡
朝代：宋

準擬朝餐洞口霞，更窮泓碧漲桃花。
可曾石罅潴成玉，多是金邊揀得沙。
符說有靈尋漢篆，人因鑑止見胡麻。
依稀似入天台路，不屬劉家與阮家。
白鷄謝靜講師湖州舊舘
作者：釋居簡
朝代：宋

素羽剪零雲，冠裁辰錦新。
德如潮有信，雄壓牝無晨。
物化寤非蝶，蟻酣驚代隣。
莫教風雨暝，緘口却羞人。
百喜圖
作者：釋居簡
朝代：宋

比翼飛梁跨碧潯，玉繩低轉夜沈沈。
一年一度叢霄去，却下人間送好音。
盆竹
作者：釋居簡
朝代：宋

老瓦新淇奧，清風小渭川。
有孫皆抱節，無地可行鞭。
不肉甘吾瘦，敲扉僦榻眠。
多君不受暑，移傍枕帷邊。
盆荷
作者：釋居簡
朝代：宋

萍粘老瓦水涵天，數葉田田小帖錢。
才大古來無處用，不須十丈藕如船。
盆菊
作者：釋居簡
朝代：宋

葉底金莖沆瀣濃，籬邊令尹酒尊空。
回頭說與閑花草，自占春三二月風。
盆蕉盆稼各一首·其一
作者：釋居簡
朝代：宋

不才脆弱自天全，亦既它憐復自憐。
根託器盛宜瘦小，葉從心展看芳鮮。
近聽似有秋聲遠，側卷都無露點圓。
時把短屏遮鳳尾，不教細字上蠻牋。
盆蕉盆稼各一首·其二
作者：釋居簡
朝代：宋

尺水涵空鏡不塵，晚秧疎密政亭勻。
葉膏微雨潜分潤，手櫛鮮風不厭頻。
萬斛堂堂嗟既沒，數莖矗矗喜懷新。
缽盂只靠家田飯，薄享無功弗媿人。
盆蘭
作者：釋居簡
朝代：宋

采采芳根綠綴苔，一莖只放一花開。
畹中好惡非同調，林下薰蕕各有才。
惜此國香無地種，知它楚些爲誰哀。
小留鶴帳梅梢月，倘伴高情入夢來。
益老得廣惠呈制帥大資槔閑居士
作者：釋居簡
朝代：宋

客已梅山訪把茆，城隅閑鏁一枝巢。
金園俗下謬公舉，玉帳眼明尋淡交。
不但據鞍尤矍鑠，尚堪策蹇作推敲。
采毫不借江山助，誰爲高人賦解嘲。
盤隠別駕修龜山祠
作者：釋居簡
朝代：宋

商今藐人物，振墜起先賢。
俸薄知難集，財輕覺易捐。
便成新氣象，頓醒舊風煙。
撙節昌頹俗，何心食萬錢。
盤隠別駕別造楊龜山祠堂拜奠於三月既望
作者：釋居簡
朝代：宋

導洛疏伊斷在茲，度溪湔祓振荒祠。
人心未泯猶知勸，事力雖殫豈憚爲。
清似山陰修禊後，煖於沂上詠歸時。
熊羆祥叶期豐報，應有南康別駕兒。
盤隠瘞猿
作者：釋居簡
朝代：宋

寸土如寸金，恩殊帷蓋深。
病思罹穽日，死恨出林心。
殘橡停朝賦，空樊絕夜吟。
六窗呼不應，雲冷月沉沉。
盤隠陸別駕樓居·其一
作者：釋居簡
朝代：宋

別浦潮生玉一痕，倚闌目送渡江雲。
寶蓮秀色連秦望，商略風煙到十分。
盤隠陸別駕樓居·其二
作者：釋居簡
朝代：宋

隔江便是越州山，無雨無晴儘好看。
不妬卧樓高百尺，妬它終日倚闌干。
盧君挽章
作者：釋居簡
朝代：宋

禍淫福善信前聞，話到斯人只斷魂。
心豈眢丹遺冏冏，電雖藏碧鑑昏昏。
欲將書卷酬青紫，不啻籝金富子孫。
後夜黄龍洞前月，小留殘照側金盆。
盧太君
作者：釋居簡
朝代：宋

老顔瑩玉盧堂前，明年一百欠一年。
歲時羅拜各有序，四三千指詵詵然。
髮白衣斑傳冢嗣，子生孫了孫生子。
寸田種德日蕃滋，一氣所鍾至於此。
壽骨稜稜歲寒後，深拜伽梨問耆壽。
盡將回向南極星，化凶短折爲脩齡。
盧次夔下第
作者：釋居簡
朝代：宋

得失見君心，令人恨滿膺。
諸賢品華玉，四字獨蒼蠅。
留取攙前步，來居向上層。
趁將春未去，載酒嘯吟明。
盧玉堂報遣人問訊水心
作者：釋居簡
朝代：宋

用舍見人物，抑見天地心。
生人於此時，所繫亦以深。
時哉薄其祐，全力吾不任。
向來鄒魯人，抱此空沉吟。
此身眇如芥，列國紛於鍼。
芥鍼求抵當，機括常差參。
沒身雖不遭，道在終不沉。
朣朣千丈光，照耀不啻今。
公乎鄒魯傳，軒冕如山林。
我亦山中人，不忍鳳鳥瘖。
加餐爲公禱，以答天地心。
盧玉堂枯木怪石
作者：釋居簡
朝代：宋

礧砢不坡陁，非才謝伐柯。
相看如我瘦，想見閲人多。
譽笑丹青俗，工如水墨何。
經營盤礴際，天地困搜羅。
盧直院大監挽辭
作者：釋居簡
朝代：宋

客葬柰貧何，無山無薜蘿。
近分南宕小，遠勝北邙多。
不與貂蟬老，空將琬琰磨。
丁寧燕許手，遺事細蒐羅。
盧直院挽章
作者：釋居簡
朝代：宋

玉堂雲氣鎖空濛，回首泠然跨閬風。
紙貴又騰身後賈，騷亡舊策眼前功。
蝸緣竺磵題名石，鷺憶吳江載酒篷。
零落九華三四帖，朣朣猶在破囊中。
盧蒲江雪夜約同直省中出示采菊讀書煎茶種橘四詩索危秘書諸名勝同賦·其一
作者：釋居簡
朝代：宋

拙須務速巧須遲，盡巧依稀與拙宜。
除却藝蘭紉楚佩，反騷只有落英詩。
盧蒲江雪夜約同直省中出示采菊讀書煎茶種橘四詩索危秘書諸名勝同賦·其三
作者：釋居簡
朝代：宋

亭亭古砌剪霜苔，密瑣疎櫺冷不開。
紗帽籠頭防俗客，小團新錫上方來。
盧蒲江雪夜約同直省中出示采菊讀書煎茶種橘四詩索危秘書諸名勝同賦·其二
作者：釋居簡
朝代：宋

糝葵負腹媿便便，偶上蓬萊借榻眠。
夢過子雲還問字，夢醒龍液冷無煙。
盧蒲江雪夜約同直省中出示采菊讀書煎茶種橘四詩索危秘書諸名勝同賦·其四
作者：釋居簡
朝代：宋

青壓低枝欲破香，秋遲風燥未曾霜。
枳蕃江北令人笑，更試仙山與道鄉。
直院盧蒲江爲余作壽木怪石
作者：釋居簡
朝代：宋

草枯藍田山，飲羽誤入神。
歸來落清夢，起冩贋虎真。
槎牙虎邊樹，霜虬蛻脩鱗。
鄉來一寸根，今者千歲苓。
凍雪壓不低，華風吹不春。
落子大蔽牛，婁起厦屋傾。
日月弗知老，保此堅與貞。
年年姚家黄，角逐魏紫榮。
十里春風香，走殺陌上人。
夭妍極遠到，不得一月程。
居然事顔色，只與朝菌盟。
安知有耆艾，落落仍亭亭。
相士求語
作者：釋居簡
朝代：宋

先生眸子碧於秋，把我形容內外搜。
我有未生前面目，擬於何處說來由。
相士雷舌
作者：釋居簡
朝代：宋

盡道雷無舌，雷無舌可乎。
不曾藏霹靂，又自笑喑嗚。
菊減霜前馥，筠添雪後腴。
莫同姚魏看，姚魏望秋殂。
相藏主往景山看藏經
作者：釋居簡
朝代：宋

夢中無字法門開，藏海雲濤詐望崖。
須信矮人多計較，逢人只道不曾齋。
看經僧求語
作者：釋居簡
朝代：宋

塵中埋沒大經卷，要出此經須破塵。
識得此經無一字，百千萬遍一般春。
督錢肖岩教子
作者：釋居簡
朝代：宋

曾過竹巖幽，岩前正晚秋。
養廉忘節苦，種德俟芽抽。
橫翠新如染，澄瀾凝不流。
丁寧庭砌玉，及早事雕鎪。
矮僧求頌
作者：釋居簡
朝代：宋

見說矮人多計較，大家知道不曾藏。
只將丈六金襴掛，莫與諸方論短長。
石上叢竹
作者：釋居簡
朝代：宋

斗石森微幹，杯泓託茂林。
不多猶絕俗，雖小亦虛心。
風噎纖纖玉，蟾低瑣瑣金。
胸中渺千畝，尺許對曾陰。
石上坐忘歸
作者：釋居簡
朝代：宋

獵獵并閭起暮寒，秋聲隠隠落秋湍。
偶然石上聞天籟，橫膝焦梧不足彈。
石亭
作者：釋居簡
朝代：宋

蒼壁痕雲煖不消，午陰花影共林臯。
丹藏亭樹無人守，付與縣枝雪色猱。
石人
作者：釋居簡
朝代：宋

面冷如水瘦，心剛笑竹虛。
痕雲衣不浣，暈蘚髻難梳。
七鑿混沌死，十成山澤癯。
穀城山下路，誰復理殘書。
石如虹至水際余名之曰渴霓
作者：釋居簡
朝代：宋

直舒千尺怒谽谺，高貼雲根枕水涯。
水竭欲飛仍小住，砰轟欲跨阿香車。
石林諸孫葉子雲左手法二王逸蹟不下右手
作者：釋居簡
朝代：宋

桐軒法鍾王，人鮮出其右。
出奇左運腕，亦復龍蛇走。
悠然伸勁畫，壯甚紫鐵鈕。
番然變道古，古藤瘦牽糾。
輕墨蔓如縷，大者大如斗。
故家翰墨場，有此擅場手。
星星滿青鏡，入眼未始有。
四支同一初，視聽有常守。
執捉與踐履，造次各先後。
云何互其用，落落便相偶。
猶來幽人心，冏冏浄不垢。
衡從一機透，衆妙俱輻輳。
逢原蓋自得，左右均去取。
枝葉隨根本，股肱副元首。
一身小天地，默窺元化母。
石窗
作者：釋居簡
朝代：宋

凝厭綺疎塵，玲瓏沓數櫺。
櫺風隨絮入，隙月带雲零。
煖靄寒猶重，秋聲夜不扃。
掃除平整處，欲了客兒經。
石罅水僊
作者：釋居簡
朝代：宋

緇雲淺拂襯中單，蘇石蒙茸伴月寒。
欲與南枝分伯仲，爲兄恐自季方難。
石罅蘭竹
作者：釋居簡
朝代：宋

篠叢疎薄總虛心，傾國香葩闖石陰。
不是阿清幽思苦，屬誰洴墨寫蕭森。
石龜廨宇可山
作者：釋居簡
朝代：宋

城中闚寸碧，益遠益難真。
簷外開荒壘，天涯見似人。
驟觀雖小有，側看亦橫陳。
蠟屐隨山眂，幽尋謾苦辛。
砥堂
作者：釋居簡
朝代：宋

寸地了無凹凸處，不容剗削豈容耕。
從生至死如周道，凡聖從教一路行。
破山
作者：釋居簡
朝代：宋

兩雄用壯勒不回，觸斷山脊青崔嵬。
挾風卷雨上方去，旱火擊翻平地雷。
澗松盤拏俯巍跨，鐵榦銅柯闖雲罅。
鮮風不斷瓔珞珠，檜老枝腴亂零挂。
四老墓田樵牧踐，莽堙蓁塞無人剪。
振古芳塵玉象高，印泥遺爪霜鴻遠。
舊吟新扁皆珠璧，雕梁雪壁昏題蹟。
水流山空春晝長，番令人憶賛公房。
破山夜集
作者：釋居簡
朝代：宋

出戶天疑雪，幡然雨滴簷。
未飛盈尺霰，先失半規蟾。
寫壁催更盡，銜枚戒夜嚴。
却須重刻燭，橐粟剪纖纖。
破山瓔珞檜
作者：釋居簡
朝代：宋

雪枝新縱縱，霜子舊玲玲。
漙露煩添綴，縈風緩剪零。
貫珠煩蟻度，編貝倩誰經。
瑶草隨山盡，來尋千歲苓。
破山高僧塔
作者：釋居簡
朝代：宋

寺倚四僧傳，僧今已蛻蟬。
塔隨蓁棘老，德與苾蒭全。
翠滴添衣重，雲低染屨鮮。
何年山脊斷，飛去玉蜿蜒。
破琴行
作者：釋居簡
朝代：宋

軫折徽殘弦索亂，貼壁緣空暗塵滿。
歷聲爆得黑髹皴，蛇腹庚庚成百斷。
爨痕孰辨贋與真，古已往矣思古人。
木雖就槁聲不槁，老龍弗吟誰解聽。
得時鄭衛嘈雜鳴，泯默韶頀瘖咸英。
南風不競慍若酲，林林俚耳安知此。
寰天滿地浮俗子，還我知音子鍾子。
碧銜霞行
作者：釋居簡
朝代：宋

雙銜金勒明霞碧，暗花隠起雲如刺。
霜零燕澗草根甜，長鳴振鬣飛無跡。
一朝群空十二閑，在圖八駿亦靦顔。
鄉令生並人間世，躑躅吞聲敢伸喙。
真人開國宗承祖，猶有幽燕兩抔土。
要須馬上駕群雄，九重跨出蒼玉虹。
短鞚長驅當峻坂，却後伸前如履坦。
紫駝峯薦碧琳腴，餘瀝婁分明玉瓚。
圉人太僕不敢侮，爪剔爬搔謹程度。
屹立亭亭時却顧，趯嚙誰能犯其怒。
鄉聞天馬曾作歌，大宛西極都蒐羅。
鳳膺龍脊非凡駟，馬肝遂誤文成死。
遂使劉郎葬茂陵，不到昆臺十二層。
示僧
作者：釋居簡
朝代：宋

七寶山高聚寶舟，諸蕃舶主總經由。
爾家定海寶無數，何必區區向外求。
示僧
作者：釋居簡
朝代：宋

善財去後無消息，重到華嚴更幾人。
爾向那邊重到此，爲吾拈却故園春。
示僧
作者：釋居簡
朝代：宋

嘗聞鐵杵可磨針，不信葫蘆捺弗沈。
人病痛多禪不病，最難醫是覓安心。
示僧
作者：釋居簡
朝代：宋

沒興彭門出老懃，至今草木少精神。
好將鈍置山川底，殃害東山直下人。
示僧
作者：釋居簡
朝代：宋

瀘豈無師萬里尋，壯如五月渡瀘心。
先搜三毒無明種，不動干戈縱又擒。
示僧
作者：釋居簡
朝代：宋

白鶴山前是汝家，小時曾此採蘭芽。
伊蘭勿作㫋檀樹，喚起凄凉五葉花。
示僧
作者：釋居簡
朝代：宋

自知無物染塵埃，說甚娘生眼未開。
聽汝噇空噇弗了，先須還我飯錢來。
示僧
作者：釋居簡
朝代：宋

見說鴈山頭倒卓，龍湫卷水上層空。
問渠諾矩羅尊者，何故都無一字通。
示僧
作者：釋居簡
朝代：宋

近從夔子國中來，象馬瞿塘去復回。
慧日路頭平處險，何曾特地設崔嵬。
示僧
作者：釋居簡
朝代：宋

近時直指似蘭亭，棗木梅花總不真。
哮本不逃蕭翼眼，諸方亦有姓蕭人。
示僧·其一
作者：釋居簡
朝代：宋

埜逸師僧語带訛，早年成佛老成魔。
從頭至踵無靈骨，奈爾瞻風撥草何。
示僧·其二
作者：釋居簡
朝代：宋

相逢便要求禪鈔，近日諸方僞鈔多。
慧日鈔書無兩樣，只爭些子大誵訛。
示堅上人
作者：釋居簡
朝代：宋

因邪打正諸方會，我此從來正打邪。
頭白齒黄無伎倆，單單只會破人家。
示如石上人
作者：釋居簡
朝代：宋

直須辦得身如石，一線開時石不如。
自解點頭須自肯，待他人肯費分疎。
示妙上人
作者：釋居簡
朝代：宋

譚妙何須閲九旬，口吧吧地謾勞神。
從來慧日無言說，笑倒口吧吧地人。
示徒
作者：釋居簡
朝代：宋

東山不管諸莊旱，無人領話最憂深。
兒孫漸漸生涯別，翻笑當年錯用心。
示徒弟
作者：釋居簡
朝代：宋

直上南山落髮歸，不傳心法不傳衣。
衣盂自是閑家具，別有生涯爾合知。
示德上人
作者：釋居簡
朝代：宋

若把重玄當此宗，粘牙带齒惡情悰。
泡茶只說琴川好，試看儂家熨斗中。
示接待僧
作者：釋居簡
朝代：宋

門向無棲泊處開，出門風急浪崔嵬。
若還放筯忘恩底，九股紅綿套不回。
示日上人
作者：釋居簡
朝代：宋

鑑湖無日不春風，萬壑千巖影現中。
爾在孤山南宕住，西湖消息幾時通。
示洞庭曉上人
作者：釋居簡
朝代：宋

顯川曾作山中主，七十二峯環太湖。
曉到西湖太分曉，諸峰還解點頭無。
示照上人
作者：釋居簡
朝代：宋

照用同時詫合盤，衲僧開眼受他謾。
何如日用當三昧，萬象森羅對影寒。
示瞿上人
作者：釋居簡
朝代：宋

黄面瞿曇不姓瞿，檢尋姓纂可曾書。
叮嚀梵志尼犍子，識我胸前卍字無。
示確上人
作者：釋居簡
朝代：宋

確實工夫已掠虛，不徒謾漢又欺胡。
再來伎倆都呈了，負你何妨更負吾。
示能維那
作者：釋居簡
朝代：宋

盧祖同名弗姓盧，須知更有赤鬚胡。
錯行北磵門前路，惆悵曹溪一滴無。
示鑒上人
作者：釋居簡
朝代：宋

長笑雲門顧鑒咦，翻抽顧字土加泥。
從空擲劍雖無蹟，會見虛空有壞時。
祝英臺墓在善拳寺後
作者：釋居簡
朝代：宋

作奇男子事，博約訪名流。
只似深閨住，爰從斷柬求。
窗低延月入，幌冷爲雲留。
只好尋班謝，泉臺約雅遊。
祠山解后陳舒州
作者：釋居簡
朝代：宋

盍步花磚草制書，尚煩丐外替中除。
肯堂肯室五經笥，難弟難兄三鳳雛。
家學不逃鍾鼎貴，野情弗與隠淪疎。
乾坤肯負真宏博，聊爲斯文發緒餘。
福山渡
作者：釋居簡
朝代：宋

鯨浪粘雲白，狼山隔岸青。
鳶來方跕跕，鴻去忽冥冥。
欲濟江程險，先祈海若靈。
賈胡相習俗，拋擲有殘經。
禮光狀元塔
作者：釋居簡
朝代：宋

江湖行脚後，洋嶼喫拳初。
死路從頭活，生涯盡底除。
纖毫無著實，萬口錯傳虛。
金鎖今猶暖，同心媿瞎馿。
禮別峰塔
作者：釋居簡
朝代：宋

濟北參天樹，何時此活埋。
人天知敬畏，佛祖憚擠排。
父祖萬人傑，兒孫一樣乖。
𣰦毶穿布衲，誰復裹芒鞵。
禮密庵塔
作者：釋居簡
朝代：宋

監本白拈賊，行家福建僧。
分甘行異類，名不挂傳燈。
一句定宗旨，通身是葛藤。
葛藤樁倒也，此道復中興。
禮尼總持塔
作者：釋居簡
朝代：宋

誦蓮華品謗斯經，業識芬陀舌上生。
舊日阿閦如再見，定應無此惡名聲。
禮應庵塔
作者：釋居簡
朝代：宋

直指心成曲，單傳蔓更滋。
全身入荒草，赤膊上東司。
一向攻人短，多方徇己私。
楊歧五世後，作者不如斯。
禮此菴塔
作者：釋居簡
朝代：宋

痛遭圓悟手，悔上毒龍岡。
義斷生難續，冤深死弗忘。
出言非動口，驗賊不須贓。
火後紅蓮舌，堂堂現廣長。
禮真歇了菩薩塔
作者：釋居簡
朝代：宋

洞上芙蓉老，殘花發舊枝。
話行三十載，瑞應半千期。
一掌空凡聖，羣靈入範圍。
老胡如不會，却許老胡知。
禮韶國師塔
作者：釋居簡
朝代：宋

不到通玄頂，如何見國師。
了無心外法，喪却目前機。
法眼那知此，天台復讖誰。
三峰高岌岌，孤塔更巍巍。
禱雨龍祠
作者：釋居簡
朝代：宋

魃奚爲旱虐，亟問海嵎龍。
山吐四更月，樓敲三疊鐘。
天應憐獨苦，年亦豈終凶。
霹靂轟平地，霶然足四封。
秀侍者致蕈
作者：釋居簡
朝代：宋

葵藿不甘羊酪羶，筍蕨雋永非薨鱻。
樹雞風度掃藜莧，蓋其氏者尤稱賢。
敷腴孕秀茁枯朽，軟濕不齊相後先。
春風薰陶紫芝秀，陸地挺特荷錢圓。
雖非靈椿八千歲，要與風月三千篇。
古源阿棠文人行，薦新已辦羅百籩。
開端慷慨約同餉，一語不移金石堅。
過門走致縯綸手，不記舊約篝燈前。
小空在左輒反睨，解衣作質呼芳鮮。
曉罌嫩汲井花水，地爐瓦鼎相周旋。
蒲萄餘瀝正其味，鹽醯不御全乎天。
綴盂獨當第一義，曾水洗空十萬錢。
不須沆瀣更疏瀹，欲跨明月凌風煙。
秋塘報陳提刑訃
作者：釋居簡
朝代：宋

宏博曾聞鼎足無，脚纔實處即榮途。
恰觀次第行初志，冀懋神明振後圖。
齒失半唇忘屏翰，棣聯雙萼更紛敷。
鄉來少戇煩公笑，却憶公言誚故吾。
秋塘陳敬父席上餞薛子舒之官建康
作者：釋居簡
朝代：宋

秋塘自是眼頭高，倒屣於君老更豪。
興盡有時聊訪戴，法當無酒亦邀陶。
鄉來文字如翻水，近日工夫又反騷。
月是秦淮舊時月，平分只合與金刀。
秋塘陳敬父挽章
作者：釋居簡
朝代：宋

百尺樓頭卧，傍無一寸梯。
談知秋鬢苦，豪壓暮潮低。
白璧羞瓴甋，青絲老駃騠。
不能回晚照，相與就刀圭。
秋壑
作者：釋居簡
朝代：宋

泠風在懷袖，何必借商弦。
就下識天巧，適安忘地偏。
寒泓嫌雪暖，秋草似春鮮。
見說蓬萊遠，依稀拄杖前。
秋壑親迎
作者：釋居簡
朝代：宋

龜筮從元吉，征車慶禮成。
駸駸近七夕，脈脈耿雙明。
羽飲黄金的，雲翻紫玉泓。
扇鸞蜚翰墨，誰不解卿卿。
秋壑赴豫章倅
作者：釋居簡
朝代：宋

西山爽氣在眉睫，不在悠然得句時。
髣髴長沙少年樣，清新瘦島晚唐詩。
全提韜畧親分付，半倚軿星看設施。
笑指貂蟬舊時物，自兜牟出恐成遲。
秋夜
作者：釋居簡
朝代：宋

嫩凉細意入簾櫳，禁樹秋聲未擊蒙。
展盡綠蕉心寸寸，幾時消息到梧桐。
秋潦歎
作者：釋居簡
朝代：宋

疾雷振秋杪，急雨動旬浹。
風中三重茅，露卧且病涉。
四郊漫漫空湧波，田叟田嫗鵜在河。
陣頭雨過陣頭起，濕稼不多潢潦多。
風雨聲中哭聲苦，泪眼不晴多似雨。
不憂饑殍更流移，憂欠今年縣官賦。
縣官勤儉知歲饑，定有德音來撫綏。
老姦黠胥能巧詆，莫將白紙欺黄紙。
秋雨連冬雪寄常平使者王郎中
作者：釋居簡
朝代：宋

九月十月閏月雨，陰晶陽采雲霾𢾅。
十旬朝夕漏涔涔，豈應漏處無人補。
準擬書雲須少霽，破鏡上天猶未已。
田家屋老半閒茅，带雨旋抽仍數米。
雨中集霰初廉纖，雪中更把來麰占。
麰今一粒不入土，倘有些小黄厭厭。
春耕仰麥今無麥，欲驅秧馬饑無策。
富人露廩矗如林，價高少室山人索。
貪夫相時爲利謀，耕夫食力毋過求。
無求尚有豐凶憂，更憂螟螣蠈與蟊。
常平使者深長慮，少戇安知汲長孺。
開倉振粟勇不疑，救焚孰與先救饑。
秦時石酒缸
作者：釋居簡
朝代：宋

臃腫窺秦制，曾聞釀酒來。
腹如包括脹，口作并吞開。
北築饑難療，東巡醉不回。
痕雲疑瀲灧，餘瀝暈蒼苔。
秦權
作者：釋居簡
朝代：宋

自程文法較錙銖，汗竹韋編付燼餘。
倒置重輕矜縝密，不知三十六年疏。
移斑竹
作者：釋居簡
朝代：宋

蒭堯撓歲寒，巍節笑多艱。
露濕添新綠，苔封減舊斑。
龍雛分竺寺，帝子泣湘山。
無限蒼梧思，清風便往還。
移梅
作者：釋居簡
朝代：宋

雪消時候带花移，花笑移遲不振奇。
今歲弗須嫌早計，趁它一點未開時。
移梅竹謝彰教寺事
作者：釋居簡
朝代：宋

蒼玉根連白玉條，濕雲冉冉碧蕭蕭。
花含鼎實宜先發，節笑心空貴後凋。
友此雙清同日種，聽它六出幾時飄。
不如楊柳江邊樹，惠淺恩疎怨不消。
移椶櫚次蓬山兄韻
作者：釋居簡
朝代：宋

藂拍蒼柄頂春寒，詩史題名勝得仙。
剪出鱗皴仍節節，何曾擁腫到便便。
更無曲處連黄壤，只欠橫枝架老禪。
來歲子魚分樹藝，簷前清影賦聯綿。
移蘭
作者：釋居簡
朝代：宋

蕕劣薰優只自强，寄林亦足稱孤芳。
故應紉佩成春服，不爲無人閟國香。
移傍瘦筠同雨露，怕隨行葦踐牛羊。
客非九畹同心事，莫反離騷吊碧湘。
種桑
作者：釋居簡
朝代：宋

無衣可柰何，桑樹百餘窠。
拙計不及此，瘠田誰種它。
綠荷供楚製，白苧入吳歌。
金谷雖佳麗，知誰所得多。
種梅
作者：釋居簡
朝代：宋

一枝春種水仙兄，著子先調老菜羹。
鼎鉉工夫求近效，怕難得似黑衣卿。
種瓜
作者：釋居簡
朝代：宋

一畝荒園石襯沙，若爲圖蔓不傷瓜。
丁寧落蒂方拈出，輒莫攙先摘褪花。
積雨
作者：釋居簡
朝代：宋

積雨低田欲再車，經旬濕稼糵寒沙。
絕憐百念如焦穀，大浸稽天不復芽。
空東山忌日
作者：釋居簡
朝代：宋

笑別金鑾歸玉几，鰻井無風波浪起。
中興天子紫泥新，老牛特地重穿鼻。
風雲騰踏慶三朝，端自靈山同受記。
龍湫坐斷最高峰，聖諦提持第一義。
儂家虀甕深無底，炎炎毒氣難迴避。
瓠落有容無滴水，無限英靈都浸死。
有時却作死馬醫，絕後再甦知幾幾。
忽聞拂袖下層翠，江上截流航一葦。
一箇閑人天地間，邁古超今誰敢擬。
浮圖影裏舊經行，祖禰餘殃今未已。
更運深慈等大千，毒種綿綿亦如是。
穿破衲贊
作者：釋居簡
朝代：宋

針短線難穿，閑拈當負暄。
不須嫌破碎，提起自完全。
立可則禮思復雪中見過
作者：釋居簡
朝代：宋

花翻雲葉舞風回，新好繽繽带雨開。
團破小龍寒未瀹，客如兩鶴瘦飛來。
白灰宿火雖同擁，黄獨無苗各自煨。
苕霅扁舟明日去，小須門外玉山頹。
立夏
作者：釋居簡
朝代：宋

弦改南薰曲自調，縈回小篆水沉消。
葉舟自打窗前過，只有楊花度小橋。
立春前三日雪
作者：釋居簡
朝代：宋

旦夕灰吹律，漣漪尚剪新。
雖正猶是臘，差晚不傷春。
夜戶凝朝彩，生柴代熟薪。
老僧眉最白，寒鏁玉津津。
立春前四日天大雷電以雨
作者：釋居簡
朝代：宋

霹靂如春雨似秋，蘭陵冬夜憶黄州。
茂陵封禪期身後，恰恰營成小竹樓。
立秋
作者：釋居簡
朝代：宋

清苕早試秋，便作練光浮。
雨褪荷花瘦，風生蓼葉愁。
一聲離岸櫓，幾箇入城舟。
惆悵田鳥響，關心卒歲憂。
立秋前一日蛩響
作者：釋居簡
朝代：宋

火孕金英眇未抽，學吟先報短檠秋。
傍窗褭褭清如縷，明日西風一樣愁。
立秋日贈竹隣陳上舍
作者：釋居簡
朝代：宋

秋夏纔交事，征輪勇欲飛。
有詩上行卷，無地扣吟扉。
梅雪玲瓏瘦，瓜藤蔓延肥。
侯鯖易充悅，不似北山薇。
端炭頭求語
作者：釋居簡
朝代：宋

袖間束手不知寒，炙手從他向熱官。
除却火爐頭上事，別無分付越州端。
竹坡丘知府哭子以偈寄之
作者：釋居簡
朝代：宋

絕楊合爲揚雄嘆，無子當於伯道哀。
尚有曾元養曾子，少寬夫子哭顔回。
竹居
作者：釋居簡
朝代：宋

水雲不羈隨所寓，破包不挂無竹處。
眼前一日無此君，朽索徒將六駿御。
豈無花木事幽討，自然南北如歧路。
苕溪阿珂秀而古，虛心冏冏雲同趣。
數椽老屋傍深雲，一畝清陰著環堵。
歲寒門戶不勝冷，春夢池塘時得助。
堅剛老節貫凌霜，冷澹生涯不受暑。
客來燒筍然竹枝，客去呼兒紉竹布。
更製芰荷供歲晚，旋采蕨薇歌日暮。
便從此地賦真游，更把故山爲別墅。
不妨月夜據胡床，細掃苔痕印芒屨。
竹岩名其弟別館曰山水窟
作者：釋居簡
朝代：宋

醉翁不在酒，似與老坡盟。
同德裕仁智，如君難弟兄。
可無經笥獵，亦有管城耕。
喚起舊山賊，清吟入細評。
竹岩賦孫谷橋墦間圖人徒知獻諛可罪竹岩取受諛者併按
作者：釋居簡
朝代：宋

寧圖豕負塗，毋寫乞墦圖。
枉著迂奇思，徒將媿賤夫。
矯情工諂媚，失計墮闚閾。
逐鹿身忘反，亡羊口謾糊。
飽雖令己王，饑解把人驅。
毫髮無新計，朝晡只故吾。
有如扳佞倖，寧復顧揶揄。
竭澤先崇貨，傾城後進姝。
匿瑕彰外潔，飾詐護中洿。
豕燎難逃虱，城崩孰縱狐。
知幾屬明哲，先物在斯須。
寵數占忘醴，歸心憶膾鱸。
東籬懷醉令，故態舍狂奴。
鴻聽雲沈跡，龜寧尾曳塗。
盍觀薇蕨瘦，弗與割烹殊。
不智方能諂，非愚肯受諛。
欲邀天爵貴，廉恥乃菑畬。
竹里
作者：釋居簡
朝代：宋

一畝摇湘綠，漪漪與靜宜。
避人酬橘隠，延月賦襟期。
鶴至自華表，客來歌竹枝。
謝家蘭玉富，不似錦綳兒。
竹院
作者：釋居簡
朝代：宋

種得碧參差，開門綠打圍。
金鋪寧免碎，玉瘦不禁肥。
雨過風梢重，晴初露葉晞。
弗須關月戶，我欲款烟霏。
竹風亭
作者：釋居簡
朝代：宋

盡鉏菑翳了，華構繞篔簹。
矗矗半簷綠，疎疎六月凉。
雪林聽響玉，粉節暈零霜。
話到楊州鶴，無非俗肺腸。
笑堂
作者：釋居簡
朝代：宋

汝向誰家悟此機，有誰相委破顔時。
若提金色頭陁話，後二千年尚皺眉。
笑軒沈仲歸挽章
作者：釋居簡
朝代：宋

尊周微意託炎劉，穢史端令後世羞。
不把遺經究終始，安知吾志在春秋。
虹霓未吐身先老，龜手空傳自不侯。
奏賦長楊上天去，斷編殘簡亂山丘。
第三度風潮
作者：釋居簡
朝代：宋

風顛雨橫田爲陂，沒頭禾穎靡孑遺。
佃夫睨我謂我語，不德致此繄誰爲。
肉食標吾稼螟蟘，舊章僭亂民蝥蠈。
民不畏虎寧畏官，汝遑卹我輸官難。
答復之書記
作者：釋居簡
朝代：宋

萬別千差皆直指，攻非端的成攻是。
潑撒一回須盡底。
藏頭鼻，定盤星上無些子。
同者自同渠自異，纔分同異尤多事。
翻著襪頭王梵志。
休特地，弄潮人在洪波裏。
箬溪樓製錦堂長興長官趙可齋新製·其一
作者：釋居簡
朝代：宋

步武弗忺低，闌干俯峭巍。
霜鴻天外去，簷翼水邊飛。
勝踐西風老，幽尋晚照微。
賀成先燕雀，宏略在沉機。
箬溪樓製錦堂長興長官趙可齋新製·其二
作者：釋居簡
朝代：宋

古製宜藏巧，吾寧十目窺。
弗將青鏡掩，誰兆白鷗疑。
雁鶩方群散，罝罦各自施。
悠然機杼別，無媿召南思。
簡沙彌
作者：釋居簡
朝代：宋

借得山翁一字名，切須作福保長生。
要知閩蜀同風句，爲我提撕折脚鐺。
米家平遠
作者：釋居簡
朝代：宋

樹豈無根瘦立，雲疑有蒂慵飛。
好處不經人道，一家父子傳衣。
米知縣之官建平
作者：釋居簡
朝代：宋

凜然晉宋美風姿，又似君家古少儀。
劇縣一經名輩作，春江相與白鷗宜。
盤根小試難藏利，剖竹喬遷勿復疑。
雞犬相聞纔隔岸，日邊書到欲先知。
粟隠
作者：釋居簡
朝代：宋

坤壤大如許，或謂藏於斯。
此理頗未安，如之何勿思。
鄉來雲夢吞八九，眇而眡之竟何有。
是中餘地渺無邊，盡吸西江斟北斗。
區區載笑觸與蠻，流血如海骸如山。
蟭螟之國蚊睫間，開邊拓土久不還。
隠淪蕭洒塵囂外，六合塵囂在其內。
俗子先標出大門，我欲乘風跨鵬背。
紅葉·其一
作者：釋居簡
朝代：宋

獵獵翩翩赤羽旗，霜裁風剪亂零吹。
打窗便是敲篷響，夢斷吳江欲冷時。
紅葉·其三
作者：釋居簡
朝代：宋

鄭老毫端醉墨濃，朝朝傴僂拾西風。
那知猩血燕脂外，盡在銀鈎鐵畫中。
紅葉·其二
作者：釋居簡
朝代：宋

要與松筠共歲寒，聽它青女苦彫殘。
不於葉上添生色，誰辨剛中一寸丹。
紅葉·其五
作者：釋居簡
朝代：宋

趁得晴秋作許妍，動人春色政秋寒。
林塘水冷溪痕瘦，鏡裏何曾欠渥丹。
紅葉·其六
作者：釋居簡
朝代：宋

樹下收帆繫斷航，樹頭新染夜來霜。
小春未凜猶相貸，款曲辭柯不要忙。
紅葉·其四
作者：釋居簡
朝代：宋

句滿山林冩不成，怕緣流水誤虛名。
夕陽滿樹牛羊下，只看玲瓏血色明。
紙帳
作者：釋居簡
朝代：宋

玉楮亭亭稱冷官，晴雲垂地著蒲團。
夢回不復疑胡蝶，猶記蟾枝宿廣寒。
素齋于君實賦別兼簡方巖侍郎
作者：釋居簡
朝代：宋

諸公皆青雲，一士獨苦心。
懷哉英雄泪，亦復長滿襟。
鄉來梁楚聲，不貴雙南金。
九仞橫界牆，餘子不敢侵。
兩鬢吹黄塵，倦翮投晚林。
渺觀酒勍敵，袖手妒病瘖。
元龍異姓兄，老鳳儀韶音。
秋窗坐欲曙，曉燈挑不禁。
鴒原思寥寥，雁影雲沉沉。
東觀可縱觀，北斗當滿斟。
雖無廣文氊，亦有丞相衾。
好隣買道南，逸興追山陰。
喚起方岩翁，共作商岩霖。
索笑
作者：釋居簡
朝代：宋

屋角飄香樹，何曾解倩兮。
倚春和露瘦，闖曉待蟾低。
背俗高標致，從他浪品題。
若非林處士，冷面覷清溪。
經筵賜茶楊文昌席上得貴字
作者：釋居簡
朝代：宋

龍泓薦春甘，茶荈絕衆卉。
屑瓊作玄玉，不惜萬金費。
厥貢來四方，特立建溪貴。
諸儒方重席，飄飄凌雲氣。
方圭與團璧，錫自一經既。
得從稽古力，不敵稽古味。
小苦政不惡，回甘亦差慰。
雪漲忽翻乳，珠碎僅成璣。
月團三百片，下下敢髣髴。
宏功適胥稱，厚享可無謂。
餘瀝逮蔬筍，疏瀹固所畏。
悠然記新分，嘉定次癸未。
綿州演兄歸鄉·其一
作者：釋居簡
朝代：宋

笑中曾捋鬼頭巾，說甚瞿曇鬼眼睛。
附子天雄州土外，自餘都是箇般僧。
綿州演兄歸鄉·其二
作者：釋居簡
朝代：宋

南方攪吵叢林徧，西蜀來歸呈舊面。
相逢道伴若交肩，掣電之機徒劈箭。
續懶菴生前索挽章
作者：釋居簡
朝代：宋

死向生前辦，銘留去後思。
穴疑龍井迥，隣傍鳥窠移。
殉有登山屐，傳無跨竈兒。
它年三尺劍，誰挂碧松枝。
續東野銅斗歌送平江張都承·其一
作者：釋居簡
朝代：宋

拊斗答虛籟，和寡嗤笑多。
得時朱離淫，苟合終不和。
悠然得遺響，如得金叵羅。
還汝金叵羅，聽我銅斗歌。
續東野銅斗歌送平江張都承·其三
作者：釋居簡
朝代：宋

斗也賤者事，拊擊諧吟謳。
吟成襦袴歌，謂尹當借留。
尹如黄潁川，又似韋蘇州。
重臨亦不惡，領略滄江鷗。
續東野銅斗歌送平江張都承·其二
作者：釋居簡
朝代：宋

老我名銅斗，可糝亦可糜。
旦旦數瓶粟，不飽亭午饑。
層冰十萬錢，剖蚌黳鬢絲。
宏功厚斯享，毋使宏功隳。
續王黄州四皓贈答·其一
作者：釋居簡
朝代：宋

遮得冥冥翼，誰云漢網寬。
劫謀飛隼疾，克愛拔山難。
旒恐懸中斷，盂從覆處安。
不如甘嫚駡，莫受子房謾。
續王黄州四皓贈答·其二
作者：釋居簡
朝代：宋

白眼看隆準，悠然見屈伸。
奇功巍弗處，峻節退無隣。
用則王非伯，潜嗟漢不純。
雖亡秦日月，猶是避秦人。
續當涂別駕林率菴賦謫仙李翰林
作者：釋居簡
朝代：宋

齪齪復齪齪，未死如未生。
公去月明在，留得青山塋。
青山倚公高，屹立千載英。
翠巘拓吟壘，飛瀑按酒兵。
行客一仰止，折幾鄙吝萌。
狂歌長短吟，邁古日月明。
俊逸兼鮑謝，麗則儕雲卿。
驊騮博艷姬，土苴群方兄。
節峻玄霜嚴，義重紫禁輕。
酹土土長燥，雷魁何由平。
生男禁多才，此話聞阿庚。
真才棄如土，大厦誰支傾。
不用謝安石，大雅空垂名。
續舞馬行
作者：釋居簡
朝代：宋

見說開元天寶間，登床百駿俱回旋。
一曲傾杯萬人看，一顧群空四十萬。
梨園部曲能窮奇，踣鐵矯揉楊柳枝。
不直玉環一解頤，更走瀘戎生荔枝。
天上人間反覆手，故態忽生亂離後。
將軍入眼可曾有，誤駿爲妖不足咎。
於戲唐虞全盛時，百獸率舞鳳鳥儀。
雍熙之和乃其效，何用區區教坊教。
續茤谷楊兄枯荷行
作者：釋居簡
朝代：宋

水冷秋不痕，鏡我雙蓬絲。
舉頭見池葉，惄若絲不滋。
美人空谷歌無衣，問秋霣葉胡不思。
葉紉成衣弗堪著，老洲宿渚無蘅若。
冰冷可煮枯可然，蕙風撚指浮碧漣，脆綠嫩紫仍田田。
續賦祥鑒義梅花
作者：釋居簡
朝代：宋

香國開樓居，桃李合戍邊。
移根賞奇怪，屢舞却錦纏。
靜聞竺友吟，粲若春雪妍。
暗馥騰鶴膝，蒼蘚腥蝸涎。
既明紅紫倫，更秉薰蕕權。
壠樹寒自零，苑柳暖自眠。
逶蛇木蘭後，揖遜凌波前。
凌波不忍去，步月時蹁躚。
續鐵鑪步志寄平江太守
作者：釋居簡
朝代：宋

惟虛不競實，薄俗崇虛名。
豈其鄉來實，虛課今日成。
因依鐵爐步，自昔聞題評。
橐籥廢已久，百鍊餘晶晶。
大而函牛鼎，小而割雞刃。
刀也玉如泥，錐也囊脫穎。
箕裘既失緒，族屬庸振領。
區區欲就鑄，水滸方接軫。
譬彼趙善戰，奢抗狼虎秦。
括也讀父書，言外欠發明。
奢死括駕趙，兩眼空無人。
全提四十萬，一窖埋長平。
括固不足道，謬甚用括者。
用名弗核實，鑄錯敗良冶。
曩時闔閭城，呻吟滿四野。
忽聞襦袴歌，一日變風雅。
羅漢嶺上古杉
作者：釋居簡
朝代：宋

一畝蔽蒼苔，曇猷手自栽。
滴高零露馥，蟠厚烈風哀。
黛色垂雲黑，丹心閲世灰。
兒孫幾度老，獨立暝雲隈。
羌村圖
作者：釋居簡
朝代：宋

河朔塵昏孰解紛，零丁獨走不忘君。
麻鞋見了重瞳子，還憶江東日暮雲。
翟園·其一
作者：釋居簡
朝代：宋

廷尉園池傍柳塘，自携魏紫訪姚黄。
問它濯錦江頭路，共漢梁王醉幾場。
翟園·其二
作者：釋居簡
朝代：宋

黄雀兒隨玉屑栽，兩行珠翠一般開。
桃花少似玄都觀，曾却仙都譜系來。
翠掃
作者：釋居簡
朝代：宋

小樓却立青林端，有水有竹仍有山。
微風徐來皺池面，濃翠澹掃開煙鬟。
九岡獻狀飛蜿蜒，悠然赴壑挽不還。
玄珠湛影不走盤，嵐浮霧煖相縈環。
曲闌巧當環抱間，愛山聊復倚曲闌。
亦有零瀣供朝餐，崇朝挂眼雙孱顔。
老仙平沙落鴈
作者：釋居簡
朝代：宋

楚天如紙字橫斜，紙闊行疎對落霞。
傳得夜來沙上影，不傳書信伴梅花。
老母元宵初度是日立春
作者：釋居簡
朝代：宋

冰鑑呵雲薄，金蓮照夜遥。
灰飛催臘盡，雪擁待春消。
簷已冰垂柱，山猶玉墜腰。
不知初度酒，幾度酌元宵。
老融放耕圖皇甫都護雁圖二絕·其一
作者：釋居簡
朝代：宋

蓑笠從衡觳觫蕃，暝歸晨作俟豐年。
誅求莫撓雞豚社，春雨春寒苦最先。
老融放耕圖皇甫都護雁圖二絕·其二
作者：釋居簡
朝代：宋

邕邕何處一聲秋，杜若汀連宿莽洲。
米熟菰蒲隨分飽，危機多是稻粱謀。
老融牛·其一
作者：釋居簡
朝代：宋

一戰長驅七十城，可無餘勇替春耕。
歸來不作凌煙夢，只寫清溪瘦影明。
老融牛·其二
作者：釋居簡
朝代：宋

力穡工夫畫裏看，閔勞念舊只長歎。
斷魂千載荆州市，尸素甘心飽阿瞞。
耕谷
作者：釋居簡
朝代：宋

屨痕不印步虛壇，欲事鉏犁恐亦難。
雲子熟時還自飽，不知沆瀣與誰餐。
耕雲
作者：釋居簡
朝代：宋

雲子炊香欠策勳，無心亦作一廛耕。
石田也似砂田瘦，不是冥搜太瘦生。
聞曹侍郎訃唁太博大孝
作者：釋居簡
朝代：宋

去酌孤山六一泉，吟邀兩衲簉諸賢。
郎君拾芥登科後，老子懲姦去國前。
鬢自侍郎班裏白，官從天子學中聯。
半輪不死峩眉月，還鄉滄浪闊處圓。
聞杜子野訃
作者：釋居簡
朝代：宋

嘉泰開禧後，人傳伯仲文。
縯綸宜掌制，草檄謾從軍。
楚塞沈秋警，江雲黯暮曛。
舊題湖上石，蘚暈濕苔紋。
聞沈宏父訃
作者：釋居簡
朝代：宋

雲裘未換貂，鬢已幾莖彫。
璞美宜穹售，樓成或下招。
生無金潤屋，死有玉蕃苗。
欲酹余不土，天漿弗滿瓢。
聞澗泉韓仲止訃
作者：釋居簡
朝代：宋

霣團華月鎖重雲，底處朣朣魄載新。
空使霜蟾同轉轂，不容玉斧伴修輪。
身雖全節扃泉戶，天亦何心死谷神。
窗外竹間梅數樹，爲誰消減雪中春。
聞濟妙高爲善浄攘其居兼簡楊守慈湖·其一
作者：釋居簡
朝代：宋

俗習翻新樣，民生先故吾。
緇雲忘揖遜，何處有廉隅。
戛戛難窮鼠，紛紛莫辨烏。
多應風化首，坐嘯答歌襦。
聞濟妙高爲善浄攘其居兼簡楊守慈湖·其二
作者：釋居簡
朝代：宋

聽鼓噇簞食，逢山辦把茅。
霧窗閑自挂，月檻許誰敲。
戰蟻翻侯國，驅鳩入鵲巢。
先生河漢辯，何以解人嘲。
聞盤隠府判換闕
作者：釋居簡
朝代：宋

兩考在官當有俸，三年待次已無餘。
驥雖暫展淹州佐，鵷欲成行盍內除。
湖上玄猿嗟宿草，帳中丹頂喜新雛。
青冥脚脚平如砥，浩蕩滄江興弗疎。
聞笛·其一
作者：釋居簡
朝代：宋

天籟無聲地籟沈，一轟千仞裂層陰。
朣朣喚得關山月，不作離鸞別鵠吟。
聞笛·其二
作者：釋居簡
朝代：宋

煖力輕盈透鳳膺，借商喚得老龍應。
不知孤負秋多少，盍向坡翁謝不能。
聞謝司直晦齋赴闕
作者：釋居簡
朝代：宋

謝老久不見，引領谿雲隅。
想隨鵷鷺行，華簪小踟躕。
薄俸不暇給，素約不願餘。
棋局消日長，局終還擁書。
書中有何好，剔抉排根株。
飛電老逾碧，分毫惜居諸。
一燈伊洛傳，冏冏分庭除。
鄉來鯨吸川，今也川泳魚。
靖節老止酒，亦復自荷鉏。
悠然羲皇上，不知今何如。
聞陳無却辭錢丞相道堂
作者：釋居簡
朝代：宋

挂堂錢了不求餘，熟處工夫放得疎。
逐客未行丞相令，絕交先作孔方書。
富非貧樂人皆笑，去似留輕絮不如。
采采蕨薇歌日暮，也勝彈鋏嘆無魚。
聞雪湖張簽判訃
作者：釋居簡
朝代：宋

嘉興陸長官，遺我尺素書。
報云鈞天詔九地，奪我好友張雪湖。
雪湖翩翩上天去，下眎塵滓知何如。
因依未去時，泠然山澤癯。
萬象困搜攪，撚斷蒼髯鬚。
十年不調閉戶居，鐵石不受煙火腴。
辟俗如辟豕負塗，後來稍稍低簪裾，百步掩鼻猶反趨。
官高金多嬌妻奴，蠛蠓亂眼才斯須。
填門只有長者車，北海尊酒無時無。
明朝一飯欠宿儲，印泥指爪嗟鴻鵠。
精明定化爲蘭菊，紉稱騷人陸離佩，英泛綠尊澆魁雷。
騷人之腹秋蟬清，吐芳騰馥日日新。
紛紛郁郁仍輪囷，散爲天地無邊春。
聽紹上人琴
作者：釋居簡
朝代：宋

悠然勇變劃然鳴，古恨沉沉易水生。
短髮不禁愁觸緒，恰如猿叫第三聲。
胡子安荷花
作者：釋居簡
朝代：宋

出水依稀带露痕，采毫羞澀媿旌能。
細思語不經人道，揖遜安州食蜜僧。
胡子安見漫堂
作者：釋居簡
朝代：宋

一與慈湖別，懷君十五年。
衣曾知密付，人不是虛傳。
氣老凌秋爽，詩成指日僊。
相逢卯金子，應有碧雲箋。
臘初雪至月末
作者：釋居簡
朝代：宋

四野靜無塵，崇卑砌得勻。
不才添臃腫，瘦節耻輪囷。
亂委無非瑞，才消便是春。
多年聞混沌，今日見純真。
臨安長官號兩山
作者：釋居簡
朝代：宋

小築難謀似燕營，卷簾容燕賀新成。
綠抽萬玉醫人俗，青出雙螺闖戶明。
家與宦貧寧免仕，猨教鶴伴不須驚。
紫荆花下庭萱老，濁酒狂歌燕弟兄。
臨安長官趙兩山約觀將軍木石鏡玲瓏水浄土寺·其一
作者：釋居簡
朝代：宋

逐鹿區區百戰酣，道邊誰掩大夫慙。
錦山錦野幽尋地，獨對將軍憶召南。
臨安長官趙兩山約觀將軍木石鏡玲瓏水浄土寺·其三
作者：釋居簡
朝代：宋

斷崖飛磴徧題名，刻盡玲瓏老石英。
欲寫苔痕酬勝踐，偶然天籟不曾鳴。
臨安長官趙兩山約觀將軍木石鏡玲瓏水浄土寺·其二
作者：釋居簡
朝代：宋

堅中素藴獨晶晶，異質潛分付目成。
泐盡燒痕猶反照，菱花多是用常明。
臨安長官趙兩山約觀將軍木石鏡玲瓏水浄土寺·其四
作者：釋居簡
朝代：宋

觳觫何如款段騎，襪頭番著副絇絲。
胸中天地無人識，只有橋邊白鷺鷥。
自壽
作者：釋居簡
朝代：宋

燕雀生成日幾何，技慙斷斷更無它。
近來同歲人尤少，老去思親泪更多。
無事關身慙素食，有心作佛笑凡科。
思量大欠工夫在，更把餘生細濯磨。
自贊·其二
作者：釋居簡
朝代：宋

字不識，禪不會，數米量柴，料水打碓。
不是末後全提，亦非現前三昧。
待衆生成佛，盡衆生界空，任從滄海變，終不爲君通。
致爽梅移自崔中書後圃秋種冬花
作者：釋居簡
朝代：宋

根從鼎實振華風，春自岧嶤直禁中。
與紫薇花分殿最，带黄昏月尚朦朧。
玉堂踏雪司空慣，金谷從他白首同。
遥想樹梅如樹德，小酬冰質洞玲瓏。
與應真遇
作者：釋居簡
朝代：宋

神游八極乘風車，小復按轡凌谽谺。
龍湫下瞰不咫尺，下有深竇無底無津涯。
應真長年一捫膝，俯觀塵滓井底蛙。
朝來岩室忽閴寂，水流山空鵲槎槎。
浮雲出岫杳杳不可馽，錫聲小振巔雲丫。
問之何以出山去，一笑不知山日斜。
共看八紘浄如洗，五雲明潔從東嘉。
山川所鍾一人耳，半千千載何其遐。
經綸才大輔以德，八斗一石初何加。
天公不忍世寂寞，憖遺一老爲國華。
一經指授豹則虎，未獲印可龍仍蛇。
去尋宿覺言外意，助發康樂毫端花。
粲然穎脫世間語，簡古佶屈仍聱牙。
稱揚此老長不老，豈憚弱水蓬萊賒。
綸巾羽扇凜如畫，恍然來泛叢霄楂。
群仙奔走敬且肅，百神呵護嚴不譁。
知公醉經不以酒，玉盌自澆新露芽。
謂言正傳僅如縷，邪說詖行紛於麻。
正音一震擊聾瞽，洗空亂耳秋池蛙。
廉隅道喪日滋甚，習俗侈靡相矜誇。
清風儉德起頹俗，革去極侈仍窮奢。
黄金羈勒駕款段，青絲絡頭閑渥洼。
小施尺箠試鞭策，駑驥庶毋遺等差。
振衣小作一年別，傴指盈闕之蝦蟆。
與開老
作者：釋居簡
朝代：宋

自負平生識湛庵，只今又與阿戎談。
須知父子不傳底，豈在南詢五十三。
興監寺與其小師言別
作者：釋居簡
朝代：宋

未跨門時已不疑，小空看屋大空隨。
莫教古佛堂消息，蹉過同茶共飯時。
舊館夜雪投靜上人
作者：釋居簡
朝代：宋

雪重官塘滑，堆篷掃不消。
聞鐘尋近寺，轉港識飛橋。
膚粟寒初起，衣稜煖不朝。
主人無木佛，泥佛不中燒。
舟中
作者：釋居簡
朝代：宋

曝背初從曉日開，當時曾說獻君來。
船頭亦有茆簷暖，準擬排雲又一回。
舟中
作者：釋居簡
朝代：宋

物華雨後各矜晴，紅得晴多綠便爭。
未與東風寫懷抱，綿蠻已作送春聲。
舟中中秋
作者：釋居簡
朝代：宋

樓外與樓頭，無如一葉舟。
風輕隨月走，江遠與天流。
好是今宵滿，新於曩日修。
水雲相汗漫，襟袖獨颼飀。
皓采通千隙，寒芒洞六幽。
無枝空繞鵲，有約不驚鷗。
漢掌仍承露，秦貂未換裘。
弗須占蚌腹，已自壓江樓。
欲放儀隣老，長隨蟾兔游。
一年看晦朔，終不似中秋。
舟中絮
作者：釋居簡
朝代：宋

弱弄輕陰却又前，析雲洴霧不成綿。
籧篨破處隨風入，驀地因風又出船。
舟中貽趙野雲之官三衢
作者：釋居簡
朝代：宋

笑君吟似飲中歌，船貼清溪翠卷羅。
夢枕熟時忺晝永，午陰團影得凉多。
官非奉禮寧如賀，家豈楊州舊姓何。
試問柯山棋一局，不知曾爛幾人柯。
舟中遇雪寄宋使君·其一
作者：釋居簡
朝代：宋

數點雨中飄，蕭騷響近郊。
霰微疑旋集，篷破省初敲。
乾沒高連下，平鋪凸到凹。
懸知天地力，瑕穢頼并包。
舟中遇雪寄宋使君·其二
作者：釋居簡
朝代：宋

急舞隨風亂，繽飛度竹遲。
松埋巢鶴頂，藤重挂猨枝。
螟𱿢頻年死，烏鳶盡日饑。
婁豐書野史，雙展使君眉。
舟中酬竹岩
作者：釋居簡
朝代：宋

官船只合辦清游，却載蛩聲雨夜愁。
明日蓼花蘋葉上，不知輳得幾分秋。
船窗蕙萱·其一
作者：釋居簡
朝代：宋

國香旖旎霣林扉，依約華風變雅遲。
冩出一莖三四萼，紫毫零瀣冷涵滋。
船窗蕙萱·其二
作者：釋居簡
朝代：宋

小試凉薰四月初，芳心曾不與春疎。
是中可托忘憂地，看睡鴛鴦傍母雛。
艤篷
作者：釋居簡
朝代：宋

幻得江天小，陰晴便合宜。
未將紅蓼種，先報白鷗知。
貼水雲千點，闚簷月半規。
歸僧敲竹戶，只作扣舷疑。
芍藥
作者：釋居簡
朝代：宋

素瓊紅玉暈輕盈，落落層層傍砌明。
大雅不收成謾與，定隨姿態昧脩名。
芙蓉
作者：釋居簡
朝代：宋

谿痕寒不肥，岸容晚益退。
其誰憐婆娑，明霞剪零碎。
爛爛飽泠露，酣酣俯清瀨。
宛然古銅碧，嫣然靘粧對。
又若翠袖薄，瘦立煙渚外。
西風僅如許，晚節尚可待。
遂拜拒霜號，不受斷腸浼。
亦豈無老成，試請推行輩。
桂騰小山馥，菊耀東籬采。
裳襯芰荷衣，服稱陸離佩。
芳芷雅相鄉，宿莽安敢背。
花城隔仙凡，俗說信茫昧。
獨有離騷經，名氏得先載。
芙蓉盛開
作者：釋居簡
朝代：宋

霣霜槁百卉，拒霜獨開花。
寒驅煖消落，秋借春韶華。
酣酣羅珍姿，表表駢翠葩。
晴雲剪新綺，落日明丹砂。
瀣冷褪宿艷，葉散摘零霞。
離騷比君子，城闕藏山家。
二月三月時，紅紫相矜誇。
西風一摇落，亂委隨蓬麻。
花中障頹瀾，晚節禮有加。
芳潔以類從，薰蕕分等差。
梅追元氣回，菊制暮景斜。
弗使四時氣，斷續令人嗟。
花芥·其一
作者：釋居簡
朝代：宋

澹金生色染宮黄，只作坡羹亦擅場。
稚子不能供小摘，相呼撲蝶趁斜陽。
花芥·其二
作者：釋居簡
朝代：宋

謝遣氊根煮菜根，雨畦晴圃駐春痕。
聽它歲歲蕃孫息，百億須彌不足吞。
芳渚秋零小卷
作者：釋居簡
朝代：宋

沙明石老水收痕，零露寒生宿莽根。
欲盡夕陽秋態度，莫添白鳥破烟昏。
苔梅
作者：釋居簡
朝代：宋

苔衣槁榦起枚條，的皪生香韻更饒。
領袖鮮風高素節，精神華月凜清標。
冷看不若同疎幌，煖熨何妨酌癭瓢。
瞻望白雲天一角，年年思遠寄迢迢。
苕溪多楮三伏最茂
作者：釋居簡
朝代：宋

朱實燉空密幄成，曾陰無地暍行人。
風枝雨幹彫零後，玉板雲英制作新。
傳得文章貽後晉，忍隨竹帛禍先秦。
西凉葉葉秋聲樹，學到先生是效顰。
苕溪新上人石窗
作者：釋居簡
朝代：宋

太白巖空夜弗扃，好風不約滿疏櫺。
舊題寂寞無人管，散作苕溪水上雲。
苕溪晚歸
作者：釋居簡
朝代：宋

輕羅熨帖展谿湄，濺沫飛濤頃刻移。
蓮子焦時紅蓼紫，采菱船小不禁吹。
苕谿行
作者：釋居簡
朝代：宋

清苕可鏡亦可漁，風煙佳處畫不如。
無錢買田傍城闕，擬僦谿叟西隣居。
得魚換得菰蒲米，菰煮作糜飽則已。
寧能負腹不負人，以腹負人不若死。
富春殘火猶堪稼，上時容易艱難下。
在山遠志山可移，小草還復令人譏。
菱歌慣濤瀾，樵聲出林疃。
蘋風爲誰好，璧月待秋滿。
延月入懷輸懇款，好風未必無人管。
筆床茶竈散人家，何須去乘牛斗槎。
苦旱
作者：釋居簡
朝代：宋

荼蘼殿春春云徂，芳庭過雨紅欲無。
一晴不雨苦陽久，四五十日瞻天衢。
黄塵陸漲草樹暗，積水戽乾河港枯。
秧猶未插莠如棘，田已不勝龜拆塗。
沈牛投虎竟茫昧，死鷸脯蚌才斯須。
蜿蜒展轉不肯寤，山川尸素方寧居。
困魚止陸相喣濡，斗升未必副所需。
元首股肱本同德，熙怡和樂綿九區。
萬幾總覽天所見，十目所視吾誰諛。
商羊弗見來庭除，旱魃妄冀逃天誅。
曩聞尺箠笞單于，豈不足將雷電驅。
不須决海戒覆車，不須挽河洗潢洿。
只願閉門十日雨，四海涼生斃九烏。
苦旱書蕉葉
作者：釋居簡
朝代：宋

自是秋懷易寂寥，强將離緒怨芭蕉。
教它不報𩃎𩃱信，只麽蕭蕭過夜遥。
苦雨
作者：釋居簡
朝代：宋

尺潦翻階怒輥沙，沉陰物物殞精華。
最憐萬畝傷禾穎，忘却重陽對菊花。
原上有苗皆委地，水中無穗不生芽。
占晴夜夜觀西北，一縷何曾見暮霞。
茂書記歸閩·其一
作者：釋居簡
朝代：宋

出嶺新吟問老銛，丹青費盡笑無鹽。
磵陰雪立寒更盡，纔識元戎玉帳嚴。
茂書記歸閩·其二
作者：釋居簡
朝代：宋

淡學梅花不受粧，酷嫌脂澤綴詞章。
漢粧更在青山外，留得華風管暗香。
茅屋
作者：釋居簡
朝代：宋

索得藑茆不足占，趁晴翦翦插疏簷。
弗圖炙背干閶闔，試策奇勳到黑甜。
茤谷
作者：釋居簡
朝代：宋

賦就垂天起隠淪，鶩飛難並鵠亭亭。
池塘早已騰春馥，龍麝何煩亂德馨。
虛應有神元不死，靜觀無物不長靈。
雙眸弗見南州士，莫作西山雨後青。
荆山
作者：釋居簡
朝代：宋

隠不知山淺，端如璞在荆。
草滋皆玉色，松籟作江聲。
莽莽嫌吟俗，滔滔笑渭清。
莫將雲錦橐，容易小能名。
荆山劉成道相過
作者：釋居簡
朝代：宋

繫船敲竹戶，剝啄異常聲。
燈醒夜來喜，猿因晨起驚。
葵英和露熟，雲子與秋明。
恨殺西風急，如何駐水程。
荆山劉成道語別
作者：釋居簡
朝代：宋

帆歸自淛西，又是海棠時。
多壘爲誰耻，六奇何處施。
酒壺東向月，心事北征詩。
長嘯萬松影，傍觀萬戶棋。
菊磵之宜興兼簡趙長官
作者：釋居簡
朝代：宋

伯氏如文舉，何煩仲氏書。
山陰溪上棹，灞岸雪中馿。
耕豈無閑地，居仍有弊廬。
看家老猿鶴，渠不爲貧疎。
菊磵卜居
作者：釋居簡
朝代：宋

王師且願休，小爲蕺山留。
五月凉時過，千岩勝處游。
子耕無父業，弟唱有兄酬。
好在牛腰軸，丁寧莫暗投。
菊磵蘭石松菊手卷
作者：釋居簡
朝代：宋

髯高江漢歸，化作木石妖。
槁樹怪槎枿，俱趁毫端朝。
蒼蘚並砌泣，老棘傷秋彫。
篠簜霜不蕃，蘭茝春方饒。
抵死蘭茝傍，不肯著艾蕭。
坡陁數片石，仙袂拂不消。
定知何處見，五老前山椒。
菜花
作者：釋居簡
朝代：宋

花芥開常晚，今年九月開。
直攙寒露過，弗待小春回。
後乘猶追菊，前驅不遜梅。
休誇太早計，老圃解栽培。
華亭孫丞迎侍道州使君
作者：釋居簡
朝代：宋

老人端似老人星，五馬精明舊典刑。
故事新看廳壁記，華堂舊有德威銘。
數州棠樹應垂地，四世萊衣又過庭。
騷雅故家仍大手，可無清警賦華亭。
華亭明行院
作者：釋居簡
朝代：宋

三女岡邊寺，樓臺舊鬰峩。
近郊聞梵放，陸地出芬陁。
天福雖營剎，中原尚枕戈。
煙塵絕淮海，熨帖看鯨波。
菴居即事
作者：釋居簡
朝代：宋

欲過東家怕渡橋，欲題黄葉怕隨潮。
經旬不踏門前路，陡頓蒼苔綠色饒。
萬卷堂
作者：釋居簡
朝代：宋

吾聞先進之野人，耕養之外三年通一經。
區區三六一十有八載，六經未必皆知津。
獵獵牙籤三萬軸，當時想見從頭讀。
若將有限趁無窮，偃鼠飲河徒滿腹。
何如一笑俱忘言，文字洗空如露蟬。
等閑一嗅盡其要，蕭郎餘習三生前。
萬卷堂中浩如海，一點胸中無芥蒂。
蘢葱初日上闌干，坦腹便便日中曬。
萬年寺前古杉
作者：釋居簡
朝代：宋

千載萬年門外樹，銅柯鐵幹古髯鬚。
鶴歸空誤單華表，鹿走徒羞五大夫。
自厚本根雖磊砢，不煩枝葉衒敷腴。
棟梁大厦知多少，落落群空只一株。
萬竹陳兄伯仲相過
作者：釋居簡
朝代：宋

伯塤曾奏雅，仲氏又同參。
眼白難爲俗，衫青定出藍。
綴蟲燈剪婁，談麈鼎分三。
寂寞空山曙，無從駐兩驂。
萼菴魏紫
作者：釋居簡
朝代：宋

華風織翠裾，紫綬更紛敷。
屑玉嫩成糝，縷金齊撚鬚。
妖饒嗟易歇，落托醉難扶。
舊日沈香北，傾都只此姝。
落日汎舟拉趙寒泉劉成道
作者：釋居簡
朝代：宋

雨添湖滿綠浮堤，高柳摇青接葑低。
覓得晚凉船便住，背斜陽處聽蟬嘶。
落梅
作者：釋居簡
朝代：宋

一點消磨幾許春，苔生新綠襯殘馨。
忍看卷地隨風去，不忍兒童掃亂零。
葛仙遷居圖
作者：釋居簡
朝代：宋

欲問丹砂不定居，絕憐岣嶁令君疎。
弗教雞犬蜚騰去，猶看隨行挂角書。
葛無懷訃至·其一
作者：釋居簡
朝代：宋

飲羽闚天巧，御枚戒夜嚴。
采荼寧自苦，課蜜爲誰甜。
閣令看山檻，亭空竝水簷。
懷哉雙宿鷺，日日望鈎簾。
葛無懷訃至·其二
作者：釋居簡
朝代：宋

靜勝知天定，虛明悟物齊。
略伸嗟屈蠖，欲吐喪晴霓。
夜雨燈侵幌，春風柳竝堤。
漫天吹絮盡，一點不沾泥。
葛菴阻雪·其一
作者：釋居簡
朝代：宋

城中倦酬接，小泊在同涇。
竹已休教醉，梅方喚得醒。
山嫌時畫俗，天滿古壺青。
怕有歸來鶴，柴門夜不扃。
葛菴阻雪·其二
作者：釋居簡
朝代：宋

天上花如席，門前逕擁樵。
全葩不到地，零蔕謾齊腰。
梅笑竹先裂，柏隨松後雕。
燒痕漫滅盡，黄獨更無苗。
蒙泉
作者：釋居簡
朝代：宋

坎井只丈尋，得名由參寥。
丈人玄豹姿，養德富不驕。
想當發泉蒙，如此湛弗摇。
珠明水增媚，鏡浄塵當消。
陶泓勺餘瀝，采筆生春潮。
止則雲沉沉，漲則桃夭夭。
淘趁槐火新，戰與坡仙挑。
壇拜十四字，高山鬰岧嶤。
燈灺謾圖續，些苦何能招。
須公起九原，爲我飲一瓢。
於戲不可作，仰止蒼崖腰。
蒼苔
作者：釋居簡
朝代：宋

濕带秋痕綠可庭，花陰竹色借鮮明。
簪抽翠筍愁穿破，茵拓青絲喜剪成。
戶外倚筇遮俗屨，樓頭橫玉襯寒英。
平陽不惜黄金埒，稠疊蒙茸四畔生。
蓬居梵竺卿詩藁
作者：釋居簡
朝代：宋

維舟吊竺卿，寒日暗丹青。
俗惡眼中屑，離騷身後經。
畦芳催蜜熟，圃藥試方靈。
零落三千偈，關防在六丁。
蓮塘曲
作者：釋居簡
朝代：宋

錦帆涇淺花如玉，苧羅女兒更明淑。
纖柔擥花映芳臉，綠皺不摇秋湛染。
嫣然闖影一笑新，笑花解笑不解顰。
扁舟五湖一痕月，照見顰吳更顰越。
蔡京葬處女冠居之
作者：釋居簡
朝代：宋

觀裏黄蜂晚退衙，觀前桃著小春花。
更無尋訪麻姑處，零落風煙似蔡家。
蔡山在江陰北湖西相傳是蔡邕伯喈墓
作者：釋居簡
朝代：宋

身與東都孰重輕，至今猶擅蔡山名。
四圍深壍方方禁，千古英詞凜凜生。
漢鼎已歸曹馬手，胡笳猶播管絃聲。
傳家更有柯亭竹，曾作岐陽老鳳鳴。
蔡提幹卜居
作者：釋居簡
朝代：宋

男兒胸中奇，忍作懷土羞。
冒榮復素食，矧乃羞之尤。
謾令兒女曹，欣戚相喧啾。
東家新買隣，百萬未易酬。
鄰人何人斯，百萬蒱博儔。
婁叱九折馭，朗吟三硤秋。
結客盡群玉，稅駕半九州。
疪存萬間志，資乏三徑謀。
長沙與吳會，豈必真菟裘。
濯足門前溪，泛月溪上舟。
有客共吟嘯，有書同校讎。
有時鼓瑟琴，亦復飛觥籌。
論士笑浮俗，得失令人愁。
重官不重名，不約常相侔。
鄉來飛將軍，渠豈不足侯。
名落天地間，迥覺天地遒。
謬侯紛如蟻，千古衆楚咻。
至今謬與賢，渭與涇殊流。
高名獨不死，天地同悠悠。
蕙林
作者：釋居簡
朝代：宋

薰有騰芳蕙，蕕無砌埒金。
綠窗涵一鏡，朱戶掩雙岑。
度土觀肥瘠，移根較淺深。
不愁新綠暗，長恐軟紅侵。
剪翠滋繁露，留芬引碧潯。
芝蘭元並德，姚魏不同心。
暑戰知勍敵，霜零撫壯襟。
曉梳風獵獵，晚沐雨森森。
草色分春思，苔痕借夕陰。
綴藂流夜照，擁砌遞秋吟。
佳樹青油幕，幽泉綠綺琴。
帳空從鶴怨，盟在聽鷗尋。
觸勝齊蠻負，騷亡甚雅沉。
吮香須細寫，搔短愜芳簪。
野逸勤招隠，清狂苦不禁。
悠然飽風味，送目挂岑崟。
薛子舒半鏡
作者：釋居簡
朝代：宋

饑蟇緣雲吞嬋娟，徑圓千里虧一邊。
何年吹缺墮九地，更復幾時飛上天。
不悟素爲明所誤，削地更無開拓處。
遂使騎鯨汗漫歸，擬斫婆娑鏡中樹。
又疑白玉樓居大手筆，喝得倒行輪半仄。
至今弗作玻璃聲，猶自錚錚作金石。
不然十連酬賈難，怒髮凜凜衝其冠。
歸來寒芒耿夜闌，亭亭小試龍文看。
半規朣朣儘分曉，團團如漆知多少。
是中觀德又觀空，缺處何曾礙圓照。
薛藍田
作者：釋居簡
朝代：宋

藍田新續記，蓮幕又登賢。
次遲初潜地，榮如利見年。
熊飛占吉夢，綵侍未華顛。
天予先成佛，無庸緩著鞭。
藏雲
作者：釋居簡
朝代：宋

層層疊疊爛銀堆，無蒂無根卷復開。
猶有壯心誅旱魃，出山爲雨却歸來。
蘇叔黨所作蘭蕙
作者：釋居簡
朝代：宋

風雅傳衣到小坡，筆頭分外得春多。
佩寒帳冷空遺恨，澹寫孤芳續九歌。
蘋洲萊菔脆甚
作者：釋居簡
朝代：宋

藕生玉井何曾見，梨屬張公不見分。
安得脆瓊萊菔子，蘋洲南畔種殘雲。
虎丘
作者：釋居簡
朝代：宋

門掩怕山移，稜稜塔填欹。
斷崖抽曉碧，死草借春滋。
地狹樓蜚巧，雲低屋跨危。
雨花臺上石，不似點頭時。
虞美人草
作者：釋居簡
朝代：宋

君恩如海海不深，妾義如鐵利斷金。
舍生取義我所欲，忍死織室羞同心。
春姿忽作秋蓬委，一寸剛明曾不死。
明年原上野花繁，一枝自託華風起。
裊裊娉娉不成艷，態度淺深生色染。
向人欲訴却無言，寂寞千年恨誰掩。
芳郊遊女宛轉歌，倚春拍手看婆娑。
露晞初日枝頭墜，猶有君王別時泪。
翻劉覆楚知幾何，大風竟作還鄉歌。
淮南區區欲爲帝，淮陰堂堂賀陳狶。
蜀葵滿庭
作者：釋居簡
朝代：宋

鬘綴薰風舞袂凉，依稀五竺飯空王。
未哦玉唾三千偈，先列金釵十二行。
桂殿冷滋分素潔，魏家新紫擬芬芳。
華林錦綉連銅雀，葉葉傾斜背太陽。
蜂房
作者：釋居簡
朝代：宋

各開戶牖復尊王，釀熟芳鮮又絕糧。
課有常程分殿最，日無餘暇息奔忙。
酷嫌蠆尾長摇毒，終使花頭不損香。
細細中邊分正味，莫教勤苦度韶光。
蝗去
作者：釋居簡
朝代：宋

人言蝗有知，我謂蝗無知。
使其果有知，不出昌明時。
傍睨聽我言，飲笑輒見嗤。
問之何因爾，却立雙顰眉。
甚矣戇且愚，抑非狂則癡。
諒不閲圖史，又弗聞書詩。
不知朝廷尊，但習山林卑。
耕稼徒勤勞，理亂慵考稽。
嗟子昧理道，使我繁言辭。
伊昔貞觀中，民生皆熙熙。
呻吟化謳歌，文教漸戎夷。
行旅弗齎糧，道路無拾遺。
外則方與虎，內則傅與伊。
腹心頗勝任，股肱良倚毘。
四海同車書，九重垂裳衣。
虞夏相較量，毫髮無參差。
善乎魏鄭公，惜哉封德彜。
當此全盛際，蝗起夫何爲。
初傳滿郡國，遄復侵京畿。
民瘼副所求，丙夜長懷思。
未旦坐以待，罪己勇不疑。
奮然事吞噬，厥類舉族移。
上帝斯下臨，捷於聲響隨。
良苗曾勿傷，凶歲稔不饑。
太倉皆充盈，老瓦相淋漓。
開元天寶間，燮理頗失宜。
蟲橫加暴殘，田穉難支持。
號令速且嚴，捕逐期毋遺。
氓力日困斃，彼類尤蕃滋。
不能格天心，徒欲徇己私。
設或遇水旱，人力惡乎施。
世變日益下，湯德常巍巍。
盍廣成湯心，以爲百世師。
上自天子聖，下逮兆庶微。
德合倘可行，力勝勿自欺。
可以弭災異，可以延貞祺。
我固肅聽瑩，拳拳其敢辭。
再拜嘉昌言，大明燭冥迷。
仲夏月既望，我適田中歸。
趯趯五六輩，出入荒芃茨。
見之輒怵惕，滂然揮涕洟。
小復相與言，胡爲乎來茲。
倘爾因我來，伴我食蕨薇。
毋使我稼傷，勿令秋庾虧。
俾其豐粢盛，餘則糝藿葵。
謹勿鳩爾類，謹勿增我悲。
爾衆易暴寡，我瘠難再肥。
一善倘可穰，衆戾幸見歸。
天乎弗遐弃，雖死甘如飴。
蝗方蔽天來，容與天雲垂。
悠哉翔而集，果適他山飛。
曩聞斯行諸，今者親見之。
便當如負暄，排雲呌天扉。
庶幾持一得，或可贊萬幾。
宣示蒭蕘言，下付百職司。
上宰天下平，連帥閫外威。
郡國其頒行，風俗端可移。
勿謂此道迂，試以誠至推。
推此及四海，貞觀何遠而。
當法太宗是，毋遂姚崇非。
蟠松
作者：釋居簡
朝代：宋

肯爲人低首，非因米折腰。
曲何慚九地，直恐礙叢霄。
雪虐知擎重，風酸不怕摇。
喬林多裂幹，弗後歲寒彫。
蠡口
作者：釋居簡
朝代：宋

未謀人國已謀身，往事無從問水濱。
游鹿諄諄猶在耳，平湖淼淼忽揚塵。
寺明丹堊低簷古，樹飽風霜老節新。
又理闔閭城外櫂，更無鷗鳥傍青綸。
行者冩經求僧
作者：釋居簡
朝代：宋

風雲時至謾書經，點墨工夫過點塵。
只改舊時行李處，依然不改舊時人。
行者刺血寫蓮經求度
作者：釋居簡
朝代：宋

七卷六萬言，十指一滴血。
盡是一乘法，無同亦無別。
看佗禪講相譏劍佩，大似羊鹿强分途轍。
儘教他火宅前各自東西，更休說化城中普請超越。
汝但逐字冩過，逐字點發，一點著一點，一丿著一丿。
應以比丘身得度者，即現比丘身而爲說。
行者刺血寫蓮經求語
作者：釋居簡
朝代：宋

一會靈山未陸沈，紛然血指痛連心。
比丘身在普門品，空向指頭尖上尋。
行者塑觀音
作者：釋居簡
朝代：宋

行家佛來也不著，爾塑觀音無乃錯。
憐渠無處著渾身，却許汝曹高一著。
行者往淮南求僧
作者：釋居簡
朝代：宋

塵埃千里走長淮，要覓袈裟裹草鞋。
盡洗淮山當日恨，好將諸祖一坑埋。
行者念蓮經求頌
作者：釋居簡
朝代：宋

紙上陳言六萬餘，一音清徹夜堂虛。
逢人若問經頭字，但道從來不識書。
行者求僧
作者：釋居簡
朝代：宋

嘗盡叢林苦與甜，九天雨露未曾霑。
相逢作者開青眼，千尺浮圖看合尖。
行者求僧
作者：釋居簡
朝代：宋

求僧囊勿一錢看，誦徹蓮花六萬言。
久客長安雖自樂，得魚應合早忘筌。
行者求頌
作者：釋居簡
朝代：宋

好將長劍割髭鬚，頭上蓬蓬亦剗除。
辦取一生都弗會，聽佗會底費分疎。
行者求頌
作者：釋居簡
朝代：宋

曩時隨我起鄞江，望我山靈與徑雙。
狡兔有時平地起，莫於舊處守枯樁。
裝冬後不速之客來
作者：釋居簡
朝代：宋

綻裘紉絮辦冬和，羽化其如獨冷何。
藕蕩欲搴霜後葉，曉來零落更無多。
西余庭犀合抱强半不下西湖劉寺雙桂已厄於嘉定十二年打十方之初信夫主僧元粹之忍也余在北山作詩援之云翠華幾度樹邊來手壓芳枝內苑栽且看傳燈金粟面小留殘馥點蒼苔兩唐律賦西余吊劉寺云·其一
作者：釋居簡
朝代：宋

亭亭領袖晚風光，吹盡西凉不盡香。
勒麝蘭薰回俗駕，動龍蛇影轉回廊。
老持素節芳仍潔，碎點蒼苔綠襯黄。
自把胡床低處著，高舂盤礴到斜陽。
西余庭犀合抱强半不下西湖劉寺雙桂已厄於嘉定十二年打十方之初信夫主僧元粹之忍也余在北山作詩援之云翠華幾度樹邊來手壓芳枝內苑栽且看傳燈金粟面小留殘馥點蒼苔兩唐律賦西余吊劉寺云·其二
作者：釋居簡
朝代：宋

蛻俗風標與月分，競攀爭擷到仍雲。
弗知薌國有喬木，大似幽居無此君。
葉密聽他嫌不韻，根盤如許合空羣。
四朝雨露金刀寺，兩樹前年夭斧斤。
西湖夜歸觀打魚懷趙京兆
作者：釋居簡
朝代：宋

德人天游樂者全，亦以此樂均魚鳶。
陶然亦復忘所樂，西湖澄澈如心淵。
管領西湖人不少，前後無如趙京兆。
至今畫手畫西湖，不著綠蓑人獨釣。
胡爲今夜月滿湖，大船小船皆得魚。
魚登罔罟叫不得，那知老子今歸歟。
滔滔京兆萬人海，平地翻濤渺無蓋。
活魚之外尤活人，人在甘棠頌遺愛。
西菩中暉堂乃參寥辨才所居
作者：釋居簡
朝代：宋

門外青山自作雙，簷前松韻瀉秋江。
半規皎皎暾重霧，一點晶晶洞八窗。
用晦不曾欺暗室，鑿隣何必借殘釭。
儉存元祐規模小，曾著光明兩勝幢。
西菩寺三題·其一
作者：釋居簡
朝代：宋

蹱息如龜小作巢，霜零竺子綠雲交。
六爻動著如雲變，輒莫其中動一爻。
西菩寺三題·其三
作者：釋居簡
朝代：宋

蚤覺元龍不足豪，泠然步武老嫌高。
刺天婁見群蜚下，欲駟晴霓看抃鰲。
西菩寺三題·其二
作者：釋居簡
朝代：宋

本來無垢亦無塵，塵垢皆從洗處生。
衮衮潢流湛華月，朣朧無夜不鮮明。
西菴惠海棠
作者：釋居簡
朝代：宋

妃子驚回午枕時，別無名品略因依。
效顰已笑林禽粉，諧俗偏嫌謝豹緋。
碧酒暈朱猶未褪，丹肌痕露欲全晞。
同盟更有紅千葉，細剪垂絲緯錦機。
覺海鑄鍾
作者：釋居簡
朝代：宋

須彌頂上聲猶在，林浦山中簴久虛。
任是雪峰千五百，呼來喝散總由渠。
覺無象姪湛沙彌求僧
作者：釋居簡
朝代：宋

天台無象老瞎禿，妙轉一機曾齧鏃。
射虎歸來死不侯，肯逐兒曹駕羊鹿。
諸方浩浩只如許，誰信此翁元不死。
阿戎頭角又崢嶸，一段風流都付與。
觀物初瓶梅予析爲二其一奇而不怪其一怪而不奇·其一
作者：釋居簡
朝代：宋

的皪同枝獨擅奇，沖和分寸偶相違。
不尋別調酬清婉，橫玉聲中怨孰歸。
觀物初瓶梅予析爲二其一奇而不怪其一怪而不奇·其二
作者：釋居簡
朝代：宋

鶴膝歧分把瘦枝，節拳支局老支離。
解嘲不入時宜處，只合儀刑月蝕詩。
觀破山池白藕花
作者：釋居簡
朝代：宋

欲看芬陁利，攙凉曉入山。
毳宜松露馥，屨惜蘚文斑。
蟄破淵靈去，腥隨澗雨還。
歌禽破幽寂，深樹隠綿蠻。
解嘲杜鵑
作者：釋居簡
朝代：宋

神武門頭穩挂冠，至今猶頌二疎賢。
試將史傳從頭讀，不說西京有杜鵑。
訪菊
作者：釋居簡
朝代：宋

東籬貶剝勿絲毫，著得先生一字褒。
賸馥緬懷彭澤縣，落英掩恨楚江濤。
綴團曉露心尤苦，揖遜春風節更高。
不把幽妍酬憤悱，鸞膠弗解續離騷。
訪葉海鹽不值
作者：釋居簡
朝代：宋

綠葉未幄春正遲，看看雪煖開荼蘼。
丁寧密意謝紅藥，掎角緩放韶華歸。
一芳一菲尋版蕩，更無可砥狂瀾漲。
惠風迤邐索蒲葵，約束凉薰小相讓。
棠梨雨褪燕脂蔫，來禽效顰相後先。
主人朝天未回韉，軟紅沒屨東華前。
飲湖山綠方頹玉，水遶山圍南宕北。
起來却憶故園春，園中四時花木新。
詩人眉苦閑情皺，不怕天知怕天瘦。
遂令真宰妬冥搜，無人不恨古藤州。
許由觀
作者：釋居簡
朝代：宋

萬乘何曾換一瓢，羽成玉骨蛻塵囂。
是非到耳雖無迹，潁水何曾洗得消。
諾菴
作者：釋居簡
朝代：宋

善應物無外，全身在帝鄉。
不妨橫點首，平等印諸方。
謁樊將軍舞陽侯廟
作者：釋居簡
朝代：宋

蕭曹筆削宏楷橅，良平智略吞萬夫。
巍壇既登跨下士，貢帳謾悅驪山徒。
龍爭虎鬭爪牙備，劉怯項勇天淵殊。
鹿雖未果死誰手，鼎已潜知開漢圖。
將軍最先得所託，亭長之外無貞符。
逸群拔萃一人耳，屠城斬將群雄俱。
鴻門直入緩危急，虎口僅免纔斯須。
宴安鴆毒寤主意，排闥紫禁當前驅。
奮身不顧但愛死，嬰鱗未了仍編鬚。
帝雖寡恩少善後，吾寧守義如厥初。
匈奴無故遺嫚書，在廷如堵方囁嚅。
將軍裂眥不願餘，請十萬衆行匈奴。
不知十萬行匈奴，果與衛霍功何如。
謁趙倉使二十一韻
作者：釋居簡
朝代：宋

昔分淮東天，河海幸潜濟。
悠悠不知遠，僅一衣带水。
今茲一道惠，列城洞明偉。
可望不可及，弱水三萬里。
山林日深窅，踸踔坎井底。
勇聞譽盛德，半屬天下士。
古調振騷雅，時樣列駢儷。
苦語雜頌詠，惡石必先耆。
在御必驍騰，在治必精美。
謹於千慮失，詎忍一得棄。
谽呀浩如海，就下拓涯涘。
朝夕不知了，莫測方寸地。
老我不足爲，把茅冷雲際。
樓欠元龍卧，門尋子雲倚。
小振伽梨肩，載整蒙茸刺。
高視藐豪放，細意問奇字。
倚門勿麾之，我欲見君子。
况夫君子鄉，疇曩屢游止。
蓋代品題手，聲光動天地。
公乎皆雋髦，願聽星辰履。
大雅儻可作，鄭衛頼一洗。
謝人惠鬬綵袱
作者：釋居簡
朝代：宋

碎紅零綠盡其宜，駢儷收成一段奇。
曲砌鱗鱗尤縝密，方聯翼翼自參差。
大成富有諸家善，小數窮如集句詩。
蜀錦吳綾重表出，阿蠻針線策勳時。
謝人餉蕨
作者：釋居簡
朝代：宋

瓦盂亭午未聞歌，少負心初負腹多。
薇蕨不侵耕鑿地，八珍柰此屬饜何。
謝司令惠賜茶
作者：釋居簡
朝代：宋

昨尋密齋覓茶喫，倒屣踉蹌笑相逆。
一杯青白勝黄白，好風兩袖來無跡。
晴窗午景浣風味，露飽秋蟬謾塵蛻。
周詩雖記苦如荼，浮俗但知濃若醴。
歸來急足敲晨扉，香鬰密雲光陸離。
圭零璧碎不復惜，自候泣蚓聲悲嘶。
不妨爲佛先拈出，油然雪乳翻秋色。
更需佳士細商評，我恐眼中無此生。
謝周和州叔子
作者：釋居簡
朝代：宋

陰陰濃綠成新幄，荼蘼試粧催芍藥。
緩鞚青絲果下騮，時與華風相領略。
風乎不違主人意，吹開宿酲換新醉。
玉山自起不須扶，隠若長城一萬里。
和州歸來賈如玉，高著十連酬不足。
倚闌目送斷鴻飛，閑按新聲翻舊曲。
疇曩方岩丈人厚，話到君侯布衣舊。
不知灞上故將軍，何如細柳真將軍。
謝喬丞相
作者：釋居簡
朝代：宋

神樞卓絕當環中，物物虛應無終窮。
華風一點妙埏埴，精神千里看折衝。
判然經濟歸詳鍊，有若星光繞檀篆。
崎嶇詰曲到無餘，冷地靜分千緒亂。
空山觸蠻亦云慘，山鬼陸梁僧䫲頷。
施及無求益見真，惠當適用偏多感。
千古拓提成再造，百粉直慙酬不了。
垣傍紫微何處祝，道場山頂何山麓。
謝太守張都承
作者：釋居簡
朝代：宋

三吳富且庶，亦復多名流。
比屋充棟書，千斛銜尾舟。
季子有遺烈，列國古鮮儔。
人生五馬貴，彈壓如此州。
欲雨天作雲，欲晴雲翳收。
幕府非無賢，大田今有秋。
不知夫如何，夙夜常軫憂。
稅畝濟楮幣，濟尠恐不周。
刮剔錐刀餘，豈若仁義優。
藏富當在民，富民安用侯。
迤邐及間架，分毫相校讎。
陵遲必哀痛，噬臍將誰尤。
剝床既及膚，民瘼何時瘳。
公乎小留聽，毋歛雙眉脩。
唐虞有神算，禹臯相協謀。
芝蘭擷無遺，杞梓畢見搜。
四郊固多壘，豈在一己羞。
何如勉加餐，緩带姑小留。
道聽懷好音，後苑摛詞頭。
未解潁川組，已覆黄金甌。
謝宣城朱長官
作者：釋居簡
朝代：宋

飛來何處山，秀整連鳳池。
絕勝一鉏地，天地不得私。
朣朣斗牛間，明玉生華滋。
凜姿歲寒後，蕭洒觀孫枝。
出宰山水縣，小謝城東陲。
琴瑟日在御，箠楚不苟施。
春風河陽花，次第芳菲菲。
屈指九十日，日日把酒巵。
玉山不須扶，百里皆酣嘻。
行扳星辰履，頡頏叢霄蜚。
故家厚培㙲，衮綉看傳衣。
謝常州蔡提幹
作者：釋居簡
朝代：宋

蘭陵傳近信，喜似得鄉音。
州篆六龍鼎，門標齊斗金。
故人仍道北，逸興似山陰。
綠繞簷前水，扁舟欲訪尋。
謝張丹霞序疎藁
作者：釋居簡
朝代：宋

裳織新雲錦，交尋舊布衣。
荆蠻九鼎重，嶺海一官微。
心事淵明是，天時伯玉非。
談高方諤諤，調古獨巍巍。
亦有蘭爲佩，能無簡絕韋。
灌纓東磵水，訪舊北山薇。
老我家何在，顛風鷁退飛。
襪頭常反著，車轍每殊歸。
但覺烏仍好，端知驥可睎。
草中同臭少，爨下賞音稀。
煮字徒相餉，忘言合見譏。
牛腰繁卷軸，蚌腹欠珠璣。
重借言如史，輕因鼠發機。
毳雲甘寂寞，華衮借光輝。
雞肋初無取，雲斤不足揮。
樓寬長挂榻，月好許敲扉。
踵息寧乖衆，心聲願聽希。
李雖嘲杜瘦，孟不與韓違。
末路宜多助，孤軍佇解圍。
載驅慙款段，忍負鏤金鞿。